**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 36 παρ. 5 Κ.τ.Β.)**

Στην Αθήνα, σήμερα, 7 Φεβρουαρίου 2025, ημέρα Παρασκευή και ώρα 13.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία της Προεδρεύουσας αυτής, κυρίας Ασημίνας Σκόνδρα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων - Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής» (3η συνεδρίαση).

Στη συνεδρίαση παρέστησαν η Υφυπουργός Κοινωνικής Συνοχής και Οικογένειας, κυρία Αικατερίνη Παπακώστα-Παλιούρα, καθώς και αρμόδιοι υπηρεσιακοί παράγοντες.

Η Προεδρεύουσα της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Κυρίες και κύριοι συνάδελφοι, ξεκινάει η τρίτη συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων- Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής».

Πριν εισέλθουμε στη συζήτηση επί των άρθρων, προχωρούμε στην ψήφιση επί της αρχής.

Η Εισηγήτρια της Πλειοψηφίας, κυρία Τσαμπίκα (Μίκα) Ιατρίδη, ψηφίζει.

**ΤΣΑΜΠΙΚΑ (ΜΙΚΑ) ΙΑΤΡΙΔΗ** (**Εισηγήτρια της Πλειοψηφίας)**: Υπέρ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Η Εισηγήτρια της Μειοψηφίας, κυρία Αικατερίνη Καζάνη, ψηφίζει.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας):** Επιφυλασσόμεθα για την Ολομέλεια.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Η Ειδική Αγορήτρια του «ΣΥ.ΡΙΖ.Α.», κυρία Αικατερίνη Νοτοπούλου, ψηφίζει.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥ.ΡΙΖ.Α –Π.Σ.»):** Επιφύλαξη.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Η Ειδική Αγορήτρια του Κ.Κ.Ε. κυρία Παρασκευή Δάγκα.

**ΠΑΡΑΣΚΕΥΗ ΔΑΓΚΑ (Ειδική Αγορήτρια της Κ.Ο. «Κ.Κ.Ε.»):** Επιφυλασσόμεθα.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Η Ειδική Αγορήτρια της Κοινοβουλευτικής Ομάδας «Ελληνική Λύση» κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»**: Επιφυλασσόμεθα, κυρία Πρόεδρε.

 **ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής): Επιφύλαξη.** Μάλιστα, κυρία Αθανασίου.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ» κυρία Θεανώ Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Επιφυλασσόμαστε, κυρία Πρόεδρε.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Μάλιστα.

Εκ μέρους του Ειδικού Αγορητή της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ” κυρίου Τάσου Οικονομόπουλου, ψηφίζει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Επιφύλαξη, κυρία Πρόεδρε.

 **ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ», κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη, κυρία Πρόεδρε.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης δεν έχει εισέλθει ακόμα στην Αίθουσα. Θα τον ρωτήσουμε αργότερα.

Ως φαίνεται, το σχέδιο νόμου του Υπουργείου Κοινωνικής Συνοχής και Οικογένειας γίνεται δεκτό επί της αρχής, κατά πλειοψηφία.

Θα ξεκινήσουμε, λοιπόν, με τους Εισηγητές. Τον λόγο έχει η Εισηγήτρια της Πλειοψηφίας κυρία Τσαμπίκα Ιατρίδη. Ορίστε.

**ΤΣΑΜΠΙΚΑ (ΜΙΚΑ) ΙΑΤΡΙΔΗ** (**Εισηγήτρια της Πλειοψηφίας)**: Ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι συνάδελφοι, μετά και την ακρόαση των φορέων, μπορούμε να καταλήξουμε σε 2 βασικά συμπεράσματα:

Πρώτον. Το νομοσχέδιο κινείται προς τη σωστή κατεύθυνση για την προώθηση της ισότητας μεταξύ των δύο φύλων και την ενίσχυση της κοινωνικής συνοχής.

Δεύτερον. Το νομοσχέδιο είναι ένα μέρος ενός συνολικού σχεδιασμού, για την αντιμετώπιση πολυδιάστατων ζητημάτων, τα οποία, προφανώς, δεν μπορούν να λυθούν από τη μια μέρα στην άλλη.

Τρίτον. Η αντιπολίτευση, μολονότι φέρεται να αντιλαμβάνεται και τα δύο παραπάνω, επιμένει, σε ορισμένες περιπτώσεις, να ασκεί κριτική κατά βάση επί παντός επιστητού και όχι για το ίδιο το νομοσχέδιο.

Ωστόσο, πιστεύω ότι αυτά που συζητάμε, σήμερα, μπορεί να είναι μια ευκαιρία για την ευρύτερη δυνατή στήριξη και την ευρύτερη δυνατή συνεννόηση.

Άλλωστε τόσο η Υπουργός η κυρία Ζαχαράκη όσο και η Υφυπουργός η κυρία Παπακώστα έχουν ξεκαθαρίσει ότι είναι δεκτικές σε οποιαδήποτε πρόταση, η οποία μπορεί να βελτιώσει τις διατάξεις του παρόντος νομοσχεδίου. Κυρίες και κύριοι συνάδελφοι, δεν θα αναφερθώ στη φιλοσοφία αυτής της νομοθετικής πρωτοβουλίας μιας και το έκανα εκτενώς στην πρώτη μας συνεδρίαση, θα αναφερθώ όσο μπορώ πιο συνοπτικά στα άρθρα του νομοσχεδίου. Όπως έχουμε δει το νομοσχέδιο αποτελείται από 5 μέρη και 34 άρθρα και αφορά στην ενσωμάτωση της Ευρωπαϊκής Οδηγίας 2022/2381 και στην ενίσχυση ευάλωτων κοινωνικών ομάδων και της κοινωνικής συνοχής.

Ειδικότερα, στο πρώτο μέρος στα άρθρα 1, 2 και 3 αναφέρονται στο σκοπό, το αντικείμενο και το πεδίο εφαρμογής των ρυθμίσεων που περιλαμβάνονται στο δεύτερο και το τρίτο μέρος του νομοσχεδίου. Με το άρθρο 4 ορίζεται εκ νέου η πολιτική καταλληλότητας των μελών του Διοικητικού Συμβουλίου με την τροποποίηση της παραγράφου 1 του άρθρου 3 του νόμου 4706/2020. Με την τροποποίηση αυτή έχουμε την προσθήκη για την ύπαρξη των ποσοστών για την ισόρροπη εκπροσώπηση των φύλων στο Διοικητικό Συμβούλιο. Με το άρθρο 5 καθορίζονται τα κριτήρια που αφορούν τις μεγάλες εισηγμένες εταιρείες προκειμένου αυτές να εφαρμόσουν την ποσόστωση για την εκπροσώπηση και των δύο φύλων σε Διοικητικά Συμβούλια, δεν τα αναφέρω ξανά μιας και τα αναφέραμε εκτενώς στην πρώτη συνεδρίαση. Να σημειώσω εδώ ότι όταν στο Διοικητικό Συμβούλιο των μεγάλων εισηγμένων εταιρειών συμμετέχουν τρία ή περισσότερα εκτελεστικά μέλη στο ως άνω ποσοστό του 33% περιλαμβάνεται ένα τουλάχιστον εκτελεστικό μέλος του υπό εκπροσωπούμενου φύλου.

Με το άρθρο 6 εξασφαλίζεται ότι η διαδικασία επιλογής μελών των Διοικητικών Συμβουλίων θα γίνεται με βάση διαφανή και αντικειμενικά κριτήρια. Έτσι θα δίνεται προτεραιότητα σε υποψηφίους του υπό εκπροσωπούμενου φύλου όταν υπάρχουν ίδια προσόντα με άλλους υποψηφίους. Συνεπώς όπως είπαμε και στην πρώτη συνεδρίαση δεν αρκεί μόνο το φύλο για την επιλογή, πρέπει να υπάρχουν και τα αντίστοιχα προσόντα. Με το άρθρο 7 προβλέπεται η υποβολή Ειδικής Ετήσιας Έκθεσης από τις εταιρείες για την ισόρροπη εκπροσώπηση των φύλων. Με το άρθρο 8 προβλέπονται κυρώσεις για τις εταιρείες στην περίπτωση μη συμμόρφωσης. Ουσιαστικά πρόκειται για τις κυρώσεις που προβλέπονται ήδη στο άρθρο 24 του νόμου 4706/2020, οι οποίες περιλαμβάνουν επίπληξη ή χρηματικό πρόστιμο μέχρι 3.000.000 ευρώ και σε κάθε περίπτωση ως 5% του συνολικού ετήσιου κύκλου εργασιών τους.

Με το άρθρο 9 εξασφαλίζεται ότι προκειμένου οι εισηγμένες εταιρείες να έχουν τη δυνατότητα να συμμετέχουν σε δημόσιες συμβάσεις, θα πρέπει πρώτα να έχουν εξασφαλίσει την ισόρροπη εκπροσώπηση των δύο φύλων σε θέσεις διευθυντικών στελεχών. Με το άρθρο 10 προβλέπεται η επιβράβευση των εταιρειών για την εφαρμογή πολιτικών ίσης μεταχείρισης με τη χορήγηση σήματος ισότητας, το οποίο καταχωρείται στο Γενικό Εμπορικό Μητρώο. Με το άρθρο 11 ορίζεται η Γενική Γραμματεία Ισότητας και Ανθρωπίνων Δικαιωμάτων του Υπουργείου Κοινωνικής Συνοχής και Οικογένειας ως αρμόδιος φορέας για την προαγωγή, την ανάλυση, την παρακολούθηση και τη στήριξη της έμφυλης ισορροπίας στα Διοικητικά Συμβούλια των εισηγμένων εταιρειών, ενώ η Επιτροπή Κεφαλαιαγοράς είναι αρμόδια για την επιβολή των κυρώσεων που προβλέπονται στο άρθρο 24 του νόμου 4706/2020. Το άρθρο 12 περιλαμβάνει και τις μεγάλες μη εισηγμένες εταιρείες που πληρούν τα ίδια κριτήρια με τις εισηγμένες να εφαρμόζουν την ισόρροπη εκπροσώπηση των δύο φύλων εφόσον δεν το προβλέπει το καταστατικό τους.

Το άρθρο 13, περιλαμβάνει τις δημόσιες επιχειρήσεις, τις μεγάλες μη εισηγμένες ΔΕΚΟ που πληρούν και αυτές τέτοια κριτήρια, εφόσον επίσης το προβλέπει το καταστατικό τους.

Το άρθρο 14, αναφέρεται στην αντιμετώπιση περιστατικών βίας και παρενόχλησης κατά τη διαδικασία διορισμού ή εκλογής των μελών του Διοικητικού Συμβουλίου.

Με το άρθρο 15, συστήνεται ειδικός αναλυτικός λογαριασμός εσόδου όπου θα κατευθύνονται τα έσοδα από τις χρηματικές κυρώσεις, αλλά και από χορηγίες και δωρεές για την αύξηση των πιστώσεων της Γενικής Γραμματείας Ισότητας και Ανθρωπίνων Δικαιωμάτων.

Τα άρθρα 16 και 17, περιλαμβάνουν τις εξουσιοδοτικές και μεταβατικές διατάξεις.

Κυρίες και κύριοι συνάδελφοι, έρχομαι τώρα στο Δ΄ Μέρος του νομοσχεδίου το οποίο περιλαμβάνει τις ρυθμίσεις για τα πιλοτικά προγράμματα και την ενίσχυση της κοινωνικής συνοχής.

Έτσι, τα άρθρα 18 και 19, περιλαμβάνουν το σκοπό και το αντικείμενο του Δ΄ Μέρους του νομοσχεδίου.

Με το άρθρο 20, δίνεται η δυνατότητα συμμετοχής στο πιλοτικό πρόγραμμα επιχορήγησης παρεμβάσεων προσβασιμότητας σε χώρους κατοικίας και εργασίας Ατόμων με Αναπηρία, σε όλα τα άτομα με κινητική αναπηρία ή αναπηρία όρασης ή ακοής που διαθέτουν απόφαση πιστοποίησης αναπηρίας σε ισχύ από τις Ανώτατες Υγειονομικές Επιτροπές της χώρας. Αυτό θα ισχύει ακόμα και στην περίπτωση που είτε δεν έχουν ακόμα καταγραφεί στο Ψηφιακό Μητρώο Ατόμων με Αναπηρία, το άρθρου 105 του νόμου 4961/2022, είτε δεν έχει ολοκληρωθεί ακόμη η καταγραφή τους.

Με το άρθρο 21, γίνεται δυνατή η συμμετοχή στο πιλοτικό πρόγραμμα όλων των ενδιαφερομένων ανέργων ατόμων με διάγνωση στο φάσμα του αυτισμού οι οποίοι έχουν καταχωριστεί σε Μητρώο της ΔΥΠΑ, ανεξαρτήτως από το εάν έχουν καταγραφεί ή όχι μέχρι σήμερα στο Ψηφιακό Μητρώο Αναπηρίας, το άρθρο 105 του νόμου 4961/2022. Προβλέπεται ακόμα και δημιουργία Μητρώου ειδικά εκπαιδευμένων διαμεσολαβητών προς υποστήριξη και καθοδήγηση ωφελουμένων και επιχειρήσεων με σκοπό την άρση τυχόν αποκλεισμών, την εμπέδωση της ίσης μεταχείρισης των Ατόμων με Αναπηρία και την ενίσχυση της αποτελεσματικότητας του πιλοτικού προγράμματος.

Με το άρθρο 22, παρατείνεται, ως την ολοκλήρωση του προγράμματος του Ταμείου Ανάκαμψης και Ανθεκτικότητας, η διάρκεια της πιλοτικής εφαρμογής της υπηρεσίας του προσωπικού βοηθού για Άτομα με Αναπηρία η οποία παρέχεται για πρώτη φορά στη χώρα και αποτελεί ζωτικής σημασίας εργαλείο για την ενίσχυση της ανεξάρτητης διαβίωσης των Ατόμων με Αναπηρία.

Με το άρθρο 23, προβλέπονται σχετικές ρυθμίσεις σχετικά με την καταβολή επιδομάτων και λοιπών παροχών σε χρήμα, μέσω προπληρωμένης κάρτας.

Με το άρθρο 24, παρέχεται εξουσιοδότηση στους Υπουργούς Εθνικής Οικονομίας και Οικονομικών, Εργασίας και Κοινωνικής Ασφάλισης, Κοινωνικής Συνοχής και Οικογένειας και Ψηφιακής Διακυβέρνησης να ρυθμίζουν ζητήματα σχετικά με τη λειτουργία του πληροφοριακού συστήματος της παραγράφου 9 του άρθρου 152, του νόμου 5078/2023.

Με το άρθρο 25, αντικαθίσταται ο τίτλος του Β΄ Μέρους του νόμου 4837/2021, ώστε να αναφέρεται πλέον στο πρόγραμμα «Αθηνά» θεμελιώνοντας το μέλλον των παιδιών μας. Η αλλαγή αυτή αντικατοπτρίζει την ενίσχυση του προγράμματος το οποίο αφορά στη φροντίδα, την αγωγή και την ανάπτυξη των παιδιών ηλικίας έως και τεσσάρων ετών. Περαιτέρω, προωθείται και η βελτίωση της ποιότητας των υπηρεσιών που παρέχονται στους βρεφικούς, βρεφονηπιακούς και παιδικούς σταθμούς.

Με το άρθρο 26, επεκτείνονται και διαμορφώνονται οι σκοποί του προγράμματος στους οποίους περιλαμβάνονται η φροντίδα, η ποιότητα υπηρεσιών, η επιμόρφωση των παιδαγωγών και των βοηθών παιδαγωγών πρώιμης παιδικής ηλικίας, η υποστήριξη των γονέων και η έγκαιρη ανίχνευση αναπτυξιακών διαταραχών.

Με το άρθρο 27, τροποποιείται και αναμορφώνεται το άρθρο 14 του νόμου 4837/2021, ώστε να προσαρμοστεί στις απαιτήσεις και στους στόχους του νέου προγράμματος το οποίο αφορά στην πρώιμη παιδική ηλικία και στην ανάπτυξη των παιδιών ηλικίας έως και τεσσάρων ετών. Πριν από την καθολική εφαρμογή του προγράμματος θα προηγηθεί πιλοτική εφαρμογή, ώστε να αξιολογηθούν τα αποτελέσματα και να γίνουν τυχόν προσαρμογές.

Με το άρθρο 28, το Εθνικό Συμβούλιο Προσχολικής Αγωγής και Διαπαιδαγώγησης μετονομάζεται σε Εθνικό Συμβούλιο Αγωγής και Φροντίδας στην Πρώιμη Παιδική Ηλικία, ώστε να αποδίδονται ορθότερα οι σύγχρονοι όροι του αντικειμένου και των αρμοδιοτήτων του οργάνου. Παράλληλα, αναδιαμορφώνεται και ενισχύεται ο ρόλος του Εθνικού Συμβουλίου Αγωγής και Φροντίδας στην Πρώιμη Παιδική Ηλικία.

Με το άρθρο 29, αναθεωρείται η σύνθεση του εν λόγου Συμβουλίου διασφαλίζοντας ότι θα έχει μία διευρυμένη και διεπιστημονική σύνθεση, προκειμένου να υποστηρίξει την ανάπτυξη και εφαρμογή πολιτικών που αφορούν στην αγωγή και φροντίδα των παιδιών ηλικίας έως και τεσσάρων ετών.

 Τέλος, με τα άρθρα 30 έως και 33, εναρμονίζονται οι όροι του άρθρου 17 και 18 του νόμου 4837/2021 με τις αλλαγές στην ορολογία των άρθρων που προανέφερα και ορίζεται το όργανο που θα υποστηρίζει γραμματειακά το Εθνικό Συμβούλιο.

Επίσης, στις Κοινές Υπουργικές Αποφάσεις, προκειμένου να εφαρμοστεί το πρόγραμμα, προστίθεται στα συναρμόδια υπουργεία το Υπουργείου Εθνικής Οικονομίας και Οικονομικών. Αυτό συμβαίνει γιατί η υλοποίηση του πιλοτικού προγράμματος πραγματοποιείται στο πλαίσιο του Ταμείου Ανάκαμψης και Ανθεκτικότητας. Και τέλος, καταργείται το άρθρο 19 του νόμου 4837/2021, το οποίο πλέον είναι παρωχημένο.

Κυρίες και κύριοι συνάδελφοι, επειδή άκουσα διάφορα σχόλια από τους συναδέλφους της αντιπολίτευση στην πρώτη μας συνεδρίαση, αλλά κι επειδή έχω ακούσει παρόμοια σχόλια και σε άλλη συνεδρίαση της Επιτροπής μας, θα ήθελα να παρατηρήσω τα εξής.

Πρώτον, ζητήματα που αφορούν την ισότητα, την κοινωνική συνοχή, την ενίσχυση των ευάλωτων συμπολιτών μας, την προστασία και τη φροντίδα των παιδιών μας, δεν είναι ζητήματα που λύνονται με ένα νομοσχέδιο. Το είδαμε και από την ακρόαση των φορέων και όσα μας είπαν.

Δεύτερον, δεν μπορεί ειλικρινά να γίνεται στην Επιτροπή μας διαγωνισμός για το ποιος είναι περισσότερο ευαίσθητος σε κοινωνικά ζητήματα. Δεν μπορούμε να πλειοδοτούμε σε θέματα που είναι σημαντικά και πολυδιάστατα.

Τρίτον, λόγω της πολυπλοκότητας των ζητημάτων είναι απαραίτητη η εφαρμογή των πιλοτικών προγραμμάτων. Και αυτό γίνεται ακριβώς, για να δούμε τι δεν πάει σωστά και να το διορθώσουμε. Αλλά και τι πάει καλά ώστε να το ενισχύσουμε.

Τέταρτον, άκουσα τις αιτιάσεις της Αντιπολίτευσης για καθυστερήσεις ή για ελλιπές νομοθετικό έργο του Υπουργείου Κοινωνικής Συνοχής και Οικογένειας. Όμως, πέρα από το γεγονός ότι δεν υπάρχουν καθυστερήσεις, η αλήθεια είναι ότι για πρώτη φορά στην Ελλάδα δίνεται προτεραιότητα στα ζητήματα κοινωνικής συνοχής, πρώτη φορά στην Ελλάδα δημιουργείται το απαραίτητο αυτό Υπουργείο, για να εφαρμόσει ένα συνολικό σχεδιασμό και συνακόλουθα να προωθήσει τις απαραίτητες λύσεις.

Και πρέπει να αναγνωρίζεται το γεγονός ότι η πολιτική ηγεσία του Υπουργείου, η κυρία Ζαχαράκη και η κυρία Παπακώστα, έπρεπε να δημιουργήσουν από την αρχή την οργανωτική δομή του Υπουργείου και ταυτόχρονα, να προχωρήσουν στις απαραίτητες νομοθετικές πρωτοβουλίες. Και βέβαια, θα ακολουθήσουν κι άλλες. Γιατί η προώθηση της ισότητας, η ενίσχυση των ευάλωτων κοινωνικών ομάδων, η προστασία και η φροντίδα των παιδιών μας είναι ένας διαρκής - και δεν υπερβάλλω καθόλου σε αυτό - αγώνας.

Κυρίες και κύριοι συνάδελφοι, ως Πλειοψηφία στηρίζουμε αυτό το νομοσχέδιο επί της αρχής και επί των άρθρων του. Είμαστε δίπλα σε αυτή την Κυβέρνηση και την πολιτική ηγεσία του Υπουργείου Κοινωνικής Συνοχής και Οικογένειας, γιατί θέλουμε να προχωράμε με σοβαρότητα, σωστό σχεδιασμό και πάνω απ’ όλα με σεβασμό απέναντι σε όλες και όλους ανεξαρτήτως φύλου και κατάστασης.

Και το επιδιώκουμε αυτό, ώστε στη χώρα που ζούμε ο καθένας και η καθεμία από εμάς να μπορεί να διεκδικεί και να εκπληρώνει τα όποια όνειρα και στόχους έχει θέση και να αισθάνεται ότι έχει την κατάλληλη αρωγή και στήριξη όταν τη χρειάζεται. Γιατί μόνο με αυτό τον τρόπο σφυρηλατείτε η κοινωνική συνοχή. Και κοινωνική συνοχή σημαίνει κοινωνία που βαδίζει με σιγουριά στον δρόμο της ανάπτυξης και της προόδου. Σας ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε την Εισηγήτρια της Πλειοψηφίας, την κυρία Ιατρίδη.

Πριν προχωρήσουμε στον δεύτερο Εισηγητή, επειδή ο κ. Δημητριάδης συνδέθηκε στοWebex, να ρωτήσω τι ψηφίζετε, κ. Δημητριάδη, επί της αρχής του νομοσχεδίου.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κυρία Πρόεδρε. Επιφύλαξη για την Ολομέλεια.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστώ πολύ.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Παρακαλώ, κυρία Πρόεδρε.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Τον λόγο έχει η κυρία Καζάνη, η Εισηγήτρια της Μειοψηφίας.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας):** Ευχαριστώ πολύ, κυρία Πρόεδρε. Κυρία Υπουργέ, κυρίες και κύριοι συνάδελφοι, θα ήθελα να κάνω μια μικρή αναφορά ως προς το διαδικαστικό. Στην πρώτη συνεδρίαση ο Πρόεδρος ανέφερε ότι προσπάθησε με τη συνεργασία των υπαλλήλων της Επιτροπής να γίνει μια εκπροσώπηση όλων από όλα τα κόμματα να προσκληθεί κάποιος. Η Υφυπουργός όμως ανέφερε ότι το Υπουργείο πρότεινε φορείς και ότι το Υπουργείο ήθελε να συμμετέχουν στην ακρόαση οι φορείς που έστειλαν υπομνήματα. Αν αυτό δεν συνιστά εκτροπή από τη σύννομη διαδικασία, δεν ξέρω πώς αλλιώς να το χαρακτηρίσω. Η ακρόαση είναι μια πολύτιμη διαδικασία και οφείλουμε να την αντιμετωπίζουμε με την ανάλογη υπευθυνότητα.

Ως προς το παρόν νομοσχέδιο, οι φορείς συνέβαλαν ουσιαστικά στην ενημέρωσή μας και θα ήθελα να τους ευχαριστήσω για τη σημερινή τους παρουσία. Σε μεγάλο μέρος μας επιβεβαίωσαν την εντύπωση που είχαμε ήδη, ότι δεν περιέχει καμία διάταξη πραγματικής κοινωνικής πολιτικής.

Η σύσταση ξεχωριστού υπουργείου για τόσο ευαίσθητα θέματα, αρχικά θεωρήθηκε θετική εξέλιξη. Ο αργός ρυθμός νομοθέτησης και το περιεχόμενο των δύο μοναδικών νομοσχεδίων, αποδεικνύουν ότι η Κυβέρνηση δεν αντιλαμβάνεται τη βαρύτητα των αρμοδιοτήτων του Υπουργείου.

 Το νομοσχέδιο, απευθύνεται σε ένα μεγάλο μέρος της ελληνικής κοινωνίας. Τα άρθρα 4 με 15, αφορούν στην ενσωμάτωση της Οδηγίας (ΕΕ) 2381/2022, περί ισόρροπης εκπροσώπησης των φύλων στα (ΔΣ) Εισηγμένων Εταιρειών. Η Οδηγία, εκδόθηκε τον Νοέμβριο του 2022, η προθεσμία μεταφοράς της στο εσωτερικό δίκαιο, έληξε στις 28 Δεκεμβρίου του 2024. Η ένταξη των Οδηγιών στο Εθνικό Δίκαιο με καθυστέρηση, είναι συνηθισμένη πρακτική της Κυβέρνησης. Μόλις πριν από λίγες ημέρες η Ευρωπαϊκή Επιτροπή, μας έκανε συστάσεις για την αργοπορία μεταφοράς δύο ακόμα Οδηγιών και κινδυνεύουμε με κυρώσεις, αν δεν συμμορφωθούμε.

 Η αδιαφορία για τις ευρωπαϊκές υποχρεώσεις της χώρας, οδηγεί σε πρόχειρες μεταφορές Οδηγιών, χωρίς ουσιαστική διάθεση για μεταρρύθμιση. Έτσι προσπαθώντας, να αποφύγετε ένα ακόμα πρόστιμο, μας φέρνετε άλλο ένα νομοσχέδιο βιαστικά.

Το νομοσχέδιο, υποτίθεται ότι προωθεί την ισόρροπη εκπροσώπηση. Αν όμως η Κυβέρνηση, θέλει όντως να την ενισχύσει, θα μπορούσε να αυξήσει και το ποσοστό εκπροσώπησης στις μικρομεσαίες επιχειρήσεις στο 33% και όχι να το αφήσει στο 25%. Και οι Φορείς συμφωνούν όπως βλέπετε, υπάρχει σχετική διάθεση και υπάρχει και η ικανότητα. Στο παρελθόν εξάλλου, με τη θέσπιση του 25% οι εταιρείες επέδειξαν γρήγορα αντανακλαστικά και πέτυχαν τον στόχο, σύντομα και με ευκολία.

 Ακόμα, σε περίπτωση δύο υποψηφίων με ίδια προσόντα, προτεραιότητα δίνεται στη γυναικεία υποψηφιότητα, εκτός εάν συντρέχουν εξαιρετικοί λόγοι σύμφωνα με το άρθρο. Τι συνιστά όμως, εξαιρετικούς λόγους; Ποιος θα τους καθορίσει, ο νομοθέτης; Η Επιτροπή Κεφαλαιαγοράς ή κάθε εταιρεία κατά το δοκούν; Αν θέλουμε στα αλήθεια να προστατευθούν οι γυναίκες, θα πρέπει να διευκρινιστούν οι λόγοι αυτοί ρητά.

Σημαντικό είναι ακόμα, να εξασφαλιστεί η αναλογική συμμετοχή γυναικών στα Δ.Σ., και να μην αρκεστούμε σε μία θέση γυναίκας εκτελεστικού στελέχους. Για παράδειγμα, στα Δ.Σ., με πέντε εκτελεστικά μέλη, θα μπορούσαν τα δύο, να είναι από το εκπροσωπούμενων φύλο.

 Όσον αφορά στο σήμα ισότητας, θα πρέπει να διευκρινιστεί αν για τη χορήγησή του θα πρέπει να πληρούνται και οι υπόλοιπες υποχρεώσεις του ν. 4067/2012, όπως η τήρηση της εργατικής νομοθεσίας σχετικά με την προστασία της μητρότητας ή διαχείριση εσωτερικών καταγγελιών παρενόχλησης.

 Σχετικά με το Ταμείο Ισότητας, το ταμείο μπορεί να συνδράμει στην εφαρμογή και προώθηση θετικών πολιτικών. Τα έσοδα από τις κυρώσεις, πρέπει να κατευθύνονται ρητά προς ενίσχυση της γυναικείας επιχειρηματικότητας και προς ενίσχυση της θέσης του γυναικείου φύλου στην εργασία.

Ακόμα, η προθεσμία των πέντε μηνών για τη δημοσίευση των κατευθυντήριων γραμμών από την Επιτροπή Κεφαλαιαγοράς είναι μεγάλη και θα πρέπει να μειωθεί, όπως συμφώνησαν και οι φορείς.

Ως προς την ενίσχυση της κοινωνικής συνοχής, για άλλη μια φορά αναμασάμε τα ίδια προγράμματα, δεν λαμβάνουμε γενναίες αποφάσεις που θα έχουν πραγματικό αποτέλεσμα.

Όσον αφορά στην προσβασιμότητα των Ατόμων με Αναπηρία, δεν είναι μόνο νομική υποχρέωση, αλλά και ηθική ευθύνη μας. Ως κοινωνία, οφείλουμε να διευκολύνουμε τη συμμετοχή των Ατόμων με Αναπηρία, σε όλες τις πτυχές της ζωής. Μόνο έτσι, θα δημιουργήσουμε μια πραγματικά συμπεριληπτική κοινωνία.

Το άρθρο 20, προσθέτει τη δυνατότητα να ενταχθούν στο πρόγραμμα επιχορήγησης παρεμβάσεων, τα δημόσια κτίρια. Τα δημόσια κτίρια, σύμφωνα με τον νέο οικοδομικό κανονισμό του 2012, είναι ήδη υποχρεωμένα να έχουν διαμορφώσει τους χώρους τους, για να είναι προσπελάσιμοι από Άτομα με Αναπηρία. Σε τι φάση βρίσκεται η διαμόρφωση των δημόσιων κτιρίων;

 Επιτρέπεται 13 χρόνια μετά, να μιλάμε ακόμα για δημόσια κτίρια που δεν έχουν τις απαραίτητες υποδομές;

 Το άρθρο 21, αφορά στο πιλοτικό πρόγραμμα υποστηριζόμενης απασχόλησης ατόμων με Διαταραχές Αυτιστικού Φάσματος, αφαιρείται το εδάφιο περί εύλογων προσαρμογών στις υποδομές, χωρίς να αιτιολογείται η αφαίρεση αυτή. Επηρεαζόταν, με κάποιο τρόπο η εφαρμογή του προγράμματος από την πρόβλεψη αυτή;

 Σχετικά με τους ειδικούς διαμεσολαβητές, αναφέρει τη δημιουργία ειδικού Μητρώου στη Γενική Γραμματεία Κοινωνικής Αλληλεγγύης. Ποιοι θα εγγράφονται στο Μητρώο αυτό και με τι διαπιστευτήρια;

 Γενικά, πρόκειται για ένα πρόγραμμα, που περιγράφεται αδρά και αφήνει σημαντικά στοιχεία του να καθοριστούν μέσω Κ.Ε.Α.

 Σχετικά με τον «Προσωπικό Βοηθό» ενώ η πιλοτική φάση θα έληγε στις 31/12/2024, έρχεστε και παρατείνεται τη διάρκειά της, μέχρι τη λήξη του Ταμείου Ανάκαμψης του 2026.

Γιατί καθυστερείτε την καθολική εφαρμογή του προγράμματος και αν δεν μπορείτε να το εφαρμόσετε καθολικά τώρα, πως μπορείτε να εγγυηθείτε την καθολική εφαρμογή του μετά το 2026. Ο «Προσωπικός Βοηθός» με τον σωστό σχεδιασμό και με μόνιμη καθολική εφαρμογή, θα μπορούσε να εξυπηρετήσει πολύ περισσότερους συμπολίτες μας από τους 1297 που αναφέρατε στην προηγούμενη επιτροπή. Επίσης, ενώ στόχος ήταν οι 2.000 έχετε κάλυψη μόλις στο 65% αυτού. Σε τι οφείλεται αυτή η χαμηλή απόδοση.

Σχετικά με την προπληρωμένη κάρτα και τη λειτουργία ολοκληρωμένου πληροφοριακού συστήματος στο Υπουργείο, υποθέτουμε ότι το σύστημα ήδη λειτουργεί και είναι έτοιμο για τις 15 Μαρτίου. Τα άρθρα 25 με 31 αφορούν στην αντικατάσταση του προγράμματος «ΚΥΨΕΛΗ» από το πρόγραμμα «ΑΘΗΝΑ». Το «ΚΥΨΕΛΗ» ψηφίστηκε το 2021. Πέρασαν πάνω από 3 χρόνια και το πρόγραμμα δεν τέθηκε σε εφαρμογή. Τώρα έρχεται το Υπουργείο με το «ΑΘΗΝΑ» να βελτιώσει το πρόγραμμα της Προσχολικής Αγωγής. Χρειάζονται όμως διευκρινίσεις σχετικά με τον αναπτυξιακό έλεγχο, από ειδικά εκπαιδευμένο προσωπικό. Τα αποτελέσματα των ελέγχων θα εμπεριέχονται στον ατομικό φάκελο του παιδιού, ο οποίος θα διατηρείται στη δομή.

Καθώς ο φάκελος θα περιέχει ευαίσθητα προσωπικά δεδομένα των παιδιών, είναι αναγκαίο να διασφαλιστεί ότι οι σταθμοί θα λαμβάνουν όλα τα τεχνικά και οργανωτικά μέτρα για να τα προστατεύσουν. Αλλά, πώς μπορεί να διασφαλίσει η Κυβέρνηση την ασφάλεια των προσωπικών δεδομένων μικρών παιδιών, όταν δεν κατάφερε να αποτρέψει τη διαρροή των email των αποδήμων από το Υπουργείο Εσωτερικών. Ακόμα, καμία απολύτως εξήγηση δεν δίνεται ως προς το ποιοι θα αποτελούν το ειδικά εκπαιδευμένο προσωπικό που θα διαχειρίζεται τα ψυχιατρικά εργαλεία, αν θα είναι εξωτερικοί συνεργάτες εργαζόμενοι στους σταθμούς και εάν θα εκπαιδεύονται οι υφιστάμενοι παιδαγωγοί. Ακόμα, αναφέρεται η πιλοτική εφαρμογή του προγράμματος μετά τη λήξη του Ταμείο Ανάκαμψης σε 90 σταθμούς. Καμία αναφορά δεν γίνεται στα κριτήρια επιλογής των σταθμών αυτών, δηλαδή αν θα υπάρξει κάποιος διαγωνισμός ή αν θα τους δοθούν απευθείας χρήματα.

Ως προς το άρθρο 28, το Εθνικό Συμβούλιο Προσχολικής Αγωγής και Παιδιατρικής Διαπαιδαγώγησης, αντικαθίσταται από το Εθνικό Συμβούλιο Αγωγής και Φροντίδας στην Πρώιμη Παιδική Ηλικία. Θα θέλαμε να μάθουμε ποιες είναι οι πληροφορίες και τα συμπεράσματα που προέκυψαν από τις έρευνες του συμβουλίου τα χρόνια αυτά. Τα αξιοποίησε η Κυβέρνηση; Πρέπει να υπάρξουν κάποιες ρητές εγγυήσεις, σχετικά με τη μελλοντική αξιοποίηση των μελετών του νέου συμβουλίου.

 Ως προς τη σύνθεση του συμβουλίου, σωστά προστέθηκε εκπρόσωπος της ΠΟΣΓΚΑμεΑ και φορείς με τέτοια εμπειρία και τεχνογνωσία δεν πρέπει να ξεχνιούνται. Όμως, μας προβληματίζει η περίπτωση θ`. Η διάταξη θα πρέπει να εγγυάται ρητά τη συμμετοχή στο συμβούλιο, τόσο του ειδικού εμπειρογνώμονα με εξειδίκευση σε ζητήματα παιδοψυχολογίας, όσο και ειδικούς σε ζητήματα παιδαγωγικών πολιτικών.

Κλείνοντας, θα ήθελα να αναφερθώ στην αύξηση του 8% των επιδομάτων αναπηρίας, για την οποία έκανε λόγο η κυρία Υφυπουργός στη συνεδρίαση της Τρίτης. Να σας ενημερώσω, πως εξαιτίας της διατύπωσης του άρθρου, ένας μεγάλος αριθμός δικαιούχων δεν την λαμβάνει. Σας έχουμε καταθέσει τρεις ερωτήσεις για το πρόβλημα αυτό. Η απάντηση που λάβαμε στις 11 Γενάρη 2024 μας ενημέρωνε, ότι το ζήτημα αξιολογείται ήδη σε συνεργασία και με τις αρμόδιες υπηρεσίες του Υπουργείου Κοινωνικής Συνοχής και Οικογένειας και εξετάζονται οι δυνατότητες για την όσο το δυνατόν ταχύτερη επίλυσή του. Όμως, ένα χρόνο μετά και ακόμα τίποτα. Να κατανοήσει, λοιπόν, το Υπουργείο ότι η αύξηση αυτή είναι για κάποιους συνανθρώπους μας πολύτιμη και να μεριμνήσει, ώστε να χορηγηθεί σύντομα στο σύνολο των δικαιούχων.

Κυρία Πρόεδρε, με το σημερινό νομοσχέδιο είναι φανερό ότι η Κυβέρνηση δεν πρόκειται να ασχοληθεί σοβαρά με τα κοινωνικά ζητήματα, γιατί προφανώς δεν θέλει να το κάνει. Το νομοσχέδιο περιλαμβάνει πιλοτικά προγράμματα με ημερομηνία λήξης χωρίς καμία εγγύηση για τη συνέχισή τους μετά το 2026. Η πολιτική αυτή μας βρίσκει αντίθετους, αφού τα κοινωνικά προβλήματα μόνο με τολμηρές πρωτοβουλίες μπορούν να αντιμετωπιστούν. Το νομοσχέδιο είναι γεμάτο γενικολογίες και αναφορές σε μελλοντικές ΚΥΑ.

Στα ζητήματα κοινωνικής συνοχής και πρόνοιας θα πρέπει να είμαστε ξεκάθαροι. Δεν μπορείτε να μας ζητάτε συνέχεια να ψηφίζουμε διατάξεις και οι διευκρινίσεις να έρχονται μετά. Να σας δίνουμε λευκή επιταγή και στη συνέχεια να νομοθετείτε για σημαντικά ζητήματα μέσω ΚΥΑ. Οπότε, ως προς την ψήφιση του συγκεκριμένου νομοσχεδίου επί της αρχής όπως ανέφερα στην αρχή της επιτροπής επιφυλασσόμαστε για την Ολομέλεια. Σας ευχαριστώ πολύ.

 **ΑΣΗΜΙΝΑ ΣΚΟΝΔΡΑ (Προεδρέυουσα της Επιτροπής):** Σας ευχαριστούμε, κυρία Καζάνη.

Τον λόγο έχει η κυρία Αικατερίνη (Κατερίνα) Νοτοπούλου, Ειδική Αγορήτρια της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ».

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ»):** Σας ευχαριστώ, κυρία Πρόεδρε. Κυρίες και κύριοι συνάδελφοι νομίζω πως η συζήτηση που προηγήθηκε ήταν πραγματικά διαφωτιστική και δυστυχώς επιβεβαίωσε πάρα πολλές από τις ανησυχίες που καταθέσαμε και στην πρώτη συνεδρίαση της παρούσας επιτροπής, κυρίως ως προς το Παιδαγωγικό Πλαίσιο «ΑΘΗΝΑ». Όμως, ας τα πάρουμε με τη σειρά. Ξεκινάω με το πρώτο κομμάτι του νομοσχεδίου, δηλαδή με τα μέτρα για την ισόρροπη εκπροσώπηση των φύλων σε θέσεις διευθυντικών στελεχών.

Επισημάναμε ήδη, την εξαιρετικά καθυστερημένη διαδικασία ενσωμάτωσης, ψηφίστηκε η Οδηγία τον Νοέμβριο του 2022, τέθηκε σε ισχύ το Δεκέμβριο του 2022 και τα κράτη - μέλη είχαν προθεσμία έως και τις 28 Δεκεμβρίου του 2024, για να μεταφέρουν τις διατάξεις στο εθνικό τους εσωτερικό δίκαιο. Εσείς, όμως, δεν το κάνατε. Συζητάμε αυτές τις μέρες, είμαστε Φλεβάρη το 2025 και το πρόσεξε και η Ευρωπαϊκή Επιτροπή. Έτσι, δεν είναι; Το πρόσεξε, λοιπόν και η Ευρωπαϊκή Επιτροπή και είναι σε διαδικασίες επί παραβάσει, απέστειλε και σε εμάς, όπως και σε κάποια άλλα κράτη - μέλη, μια προειδοποιητική επιστολή, επειδή δεν κοινοποιήσατε στην Επιτροπή την πρόοδο της ενσωμάτωσης της Οδηγίας. Έχουμε, λοιπόν, δύο μήνες για να απαντήσουμε. Γνωρίζετε πάρα πολύ καλά, πως αν δεν υπάρξει ικανοποιητική απάντηση θα εκδώσει αιτιολογημένη γνώμη η Κομισιόν. Ελπίζω, λοιπόν, να κάνετε τα μέγιστα για να ενσωματωθεί άμεσα.

Τώρα επειδή θα τοποθετηθώ και στη δεύτερη ανάγνωση και στην Ολομέλεια, δεν θα σταθώ παραπάνω σε αυτό, θα μείνω σε δύο άρθρα της συγκεκριμένης εφαρμογής τις Οδηγίες. Το άρθρο 11, ξαναλέω, είναι θετικό, φέρνετε επιτέλους για πρώτη φορά τη Γενική Γραμματεία Ισότητας κάπου, διότι την ξεχάστε στον νόμο «Τσιάρα», την ξεχάσατε στο πρόσφατο νομοσχέδιο του Υπουργείου Δικαιοσύνης. Ελπίζω, λοιπόν, από εδώ και πέρα, να τη θυμάστε, να τη στηρίξετε και με πόρους και με προϋπολογισμό. Αυτό δεν το έχετε φέρει στον Εθνικό Προϋπολογισμό.

Επίσης, για πρώτη φορά προβλέπετε τη θεσμική συνεργασία μεταξύ φορέων και κοινωνίας των πολιτών. Ας μην μείνει στα χαρτιά, πρέπει να μας πείτε, πώς ακριβώς τι σκέφτεστε και τι οραματιζόμαστε αυτή; Διαφορετικά θα μείνει κενή περιεχομένου, όπως και τα περισσότερα από τα θετικά, που δήθεν εισηγείστε.

Άρθρο 15, πρόβλεψη δημιουργίας Ταμείο Ισότητας των Φύλων. Προβληματιζόμαστε, όχι με τη δημιουργία του Ταμείου, αυτού καθαυτού, προφανώς, αλλά με το γεγονός ότι ο Κρατικός Προϋπολογισμός δεν διαθέτει εγγεγραμμένους πόρους.

Άρα, λοιπόν, όταν αυξάνονται οι ανάγκες για δομές, για κακοποιημένες γυναίκες, για κακοποιημένα παιδιά, όταν στις υπηρεσίες της Γενικής Γραμματείας Ισότητας εργάζονται συμβασιούχοι, οι οποίοι παραμένουν για μήνες να πληρωθούν τα δεδουλευμένα τους και πρέπει να κάνει πολύ φασαρία η Αξιωματική Αντιπολίτευση για να πληρωθούν. Καταλαβαίνετε ότι δεν μιλάμε για ενίσχυση Γενικής Γραμματείας Ισότητας. Απαιτούμε, λοιπόν, εγγεγραμμένους πόρους στον κρατικό προϋπολογισμό για τη Γενική Γραμματεία Ισότητας, όχι μόνο για αυτό το Ταμείο.

Οι μέχρι σήμερα νόμοι για την ισότιμη συμμετοχή παραμένουν ανεφάρμοστοι και αυτό το επεσήμανε το σύνολο των φορέων. Αυτό δείχνει την έλλειψη της κυβερνητικής βούλησης για πραγματική εφαρμογή των Οδηγιών. Να πω χαρακτηριστικά κάτι που συζητήσαμε νωρίτερα ότι αφορά μόνο σε περίπου 40 εταιρείες η ενσωμάτωση της Οδηγίας, έτσι, όπως τη φέρνετε. Άρα, καταλαβαίνετε ότι δεν μας ικανοποιεί. Θα μπορούσατε να επεκταθείτε πέραν της Οδηγίας, όπως το έκαναν άλλες χώρες, για παράδειγμα, η Ισπανία. Σας λέω ότι υπάρχει πρόβλημα.

Προχωράω στο επόμενο κομμάτι του νομοσχεδίου, στα περίφημα πιλοτικά προγράμματα «επιχορήγηση παρεμβάσεων της προσβασιμότητας, πληρωμένη κάρτα, προσωπικός βοηθός, απασχόληση ατόμων με διαταραχές αυτιστικού φάσματος». Ας τα πιάσουμε ένα - ένα.

Πρώτον, τα προβλήματα που αντιμετωπίζουν οι συμπολίτες μας με αναπηρία απαιτούν μόνιμες λύσεις, μόνιμο σχέδιο. Θυμάστε ότι προεκλογικά φέρατε προς συζήτηση, με όλους τους υπουργούς να παρελαύνουν το δήθεν σχέδιό σας για την αναπηρία; Μέχρι σήμερα έχει μείνει απούλητα στα χαρτιά και προγράμματα, που μετά τη λήξη του Ταμείου Ανάκαμψης δεν θα συνεχιστούν και με πολύ σοβαρό κίνδυνο να μείνουν ξεκρέμαστοι οι ωφελούμενοι. Ανέφεραν νωρίτερα οι σχετικοί φορείς τις αγωνίες τους. Συγκεκριμένα, η εκπρόσωπος της Επιτροπής Δικαιωμάτων είπε ότι δεν μπορούμε να συνεχίσουμε να μιλάμε μόνο για δράσεις προγραμμάτων, αλλά για ολοκληρωμένη κοινωνική πολιτική.

Να σας ρωτήσω τώρα για ποια ολοκληρωμένη κοινωνική πολιτική μπορούμε να μιλήσουμε, όταν εμφανίζετε τους πόρους του Υπουργείου, μας είπε και η Εισηγήτριά σας για το νεοσύστατο Υπουργείο, με το μεγάλο χαρτοφυλάκιο στο οποίο οι πόροι είναι αυξημένοι ονομαστικά κατά 10 εκατομμύρια σε σχέση με το Α.Ε.Π., όμως, είναι μειωμένοι στην πραγματικότητα 148 εκατομμύρια σε σχέση με πέρυσι; Μείωση των κονδυλίων του Ταμείου Ανάκαμψης κατά 28 εκατομμύρια. Αυτή είναι η κοινωνική πολιτική που φέρνετε. Ξέρουμε ότι στην Ελλάδα, με διαφορά, τα άτομα με αναπηρία και οικογένειες είναι οι φτωχότεροι των φτωχών, συνθήκες ακραίας φτώχειας.

 Το επεσήμανε ο εκπρόσωπος των εργαζομένων του ΟΠΕΚΑ που διαχειρίζεται αυτά τα επιδόματα. Τα παιδιά με αναπηρία τα έχετε αφήσει εκτός ένταξης και στη σχολική εκπαίδευση και τις εξωσχολικές δραστηριότητες.

Και έρχομαι στο άρθρο 20. Επιχορήγηση παρεμβάσεων προσβασιμότητας. Μπορούν να ενταχθούν άτομα στο πρόγραμμα με κινητική αναπηρία, αναπηρία όρασης – ακοής, ακόμα και στην περίπτωση που δεν έχουν καταγραφεί στο μητρώο. Σε ποια σπίτια θα γίνουν αυτές οι παρεμβάσεις; Σας ρωτώ, διότι η στεγαστική κρίση είναι οξυμένη, δεν έχετε καμία πρόβλεψη για ευάλωτους συμπολίτες με αναπηρία για πρόσβαση σε στέγη; Η συζήτηση για στέγες υποστηριζόμενης διαβίωσης παραπέμπεται στις καλένδες και πάλι. Αυτές είναι κυρία Υπουργέ οι αρμοδιότητες του υπουργείου σας και δεν έχετε φέρει το παραμικρό νομοθέτημα. Δεν προστατεύονται οι ευάλωτοι ούτε από τους πλειστηριασμούς.

Θα σας πω ότι κάθε ημέρα λαμβάνουμε επιστολές αγανακτισμένων συμπολιτών με αναπηρία που κινδυνεύουν να βρεθούν στο δρόμο γιατί δεν μπορούν να ανταποκριθούν στα αυξημένα έξοδα ενοικίου ή να πληρώσουν τα δάνεια στις ιδιόκτητες κατοικίες τους. Πηγαίντε στα δημόσια κτίρια. Σε πληθώρα δημοσίων κτιρίων δεν υπάρχουν ούτε ράμπες. Σε σχολές ΑμεΑ δεν υπάρχουν οι απαραίτητες υποδομές. Να θυμίσω εικόνες που έχουμε δει παιδιών ΑμεΑ, ανθρώπων με αναπηρία, να είναι στα γκαράζ των πλοίων; Τι να πρωτοθυμηθώ; Η υποκρισία σας δε, αποδεικνύεται στο ίδιο το υπό συζήτηση νομοσχέδιο, τι ακριβώς εισάγει.

Άρθρο 21. Πρόγραμμα υποστηριζόμενης απασχόλησης ατόμων με διαταραχές αυτιστικού φάσματος. Τι αφαιρείτε κυρία Υπουργέ σε αυτό το άρθρο; Αφαιρείτε από την κάλυψη μισθολογικού και μη μισθολογικού κόστους, τις εύλογες προσαρμογές στις υποδομές, η οποία υπήρχε στο νόμο 4997/2022. Εδώ χρειαζόμαστε προγράμματα γενναίας χρηματοδότησης. Δεν φέρνετε πάλι.

Άρθρο 21. Κάποιες επουσιώδεις αλλαγές στο πιλοτικό πρόγραμμα υποστήριξης ατόμων με διαταραχές αυτιστικού φάσματος, όπως την αλλαγή αρμοδιότητας από το Υπουργείο Εργασίας στο Υπουργείο Κοινωνικής Συνοχής. Να δούμε την αλήθεια κατάματα; Ενός υπουργείου που δεν έχετε φέρει ακόμα οργανόγραμμα. Να δούμε και άλλη μια αλήθεια κατάματα; Τα ποσοστά ανεργίας ανθρώπων με αναπηρία είναι συντριπτικά, είναι απογοητευτικά, είναι ντροπιαστικό για τη χώρα μας. Τη στιγμή που το 85% είναι συμπολίτες μας με αναπηρία που έχουν πανεπιστημιακά πτυχία και μεταπτυχιακά. Άρα, λοιπόν, απαιτούνται νομοθετικές και πολιτικές πρωτοβουλίες για να αλλάξει αυτό το ποσοστό ανεργίας.

Παρόλο που η εισαγωγή κοινωνικών κριτηρίων στα συστήματα επιλογής προσωπικού προβλέπεται από το σύνταγμα στο πλαίσιο της κοινωνικής αλληλεγγύης, παρόλο που το ΑΣΕΠ στη μοριοδότηση συμπεριλαμβάνει κοινωνικά κριτήρια μεταξύ αυτού και η αναπηρία υποψηφίου με ποσοστό τουλάχιστον 50% και αναπηρία γονέα, τέκνων, αδελφού ή συζύγου, υπάρχουν ακόμα προκηρύξεις για την κάλυψη θέσεων φορέων του δημοσίου, όπου δεν συμπεριλαμβάνονται αυτά τα κριτήρια. Ακόμη χειρότερα, ο νόμος 4765/2021, δικό σας νόμος δηλαδή, εξαιρεί από την υποχρέωση για την κάλυψη των θέσεων σε ποσοστό 12% από άτομα με αναπηρία τουλάχιστον 50% μία σειρά από κλάδους και ειδικότητες προκηρυσσόμενων θέσεων. Αυτή είναι η πολιτική ισότητας. Και καταλαβαίνουμε ότι αν αυτά ισχύουν για το δημόσιο, τι ισχύει στον ιδιωτικό τομέα, πόσο ζοφερή είναι πραγματικότητα.

Άρθρο 22 και τους Προσωπικούς Βοηθούς. Για όνομα του Θεού. Πραγματικά προσπαθώ να καταλάβω ποιον κοροϊδεύετε φέρνοντας τέτοιες ρυθμίσεις. Ένα σχέδιο το οποίο μας είπατε ότι το οραματίζεστε ως προς την καθολική εφαρμογή, φαίνεται μόνο ως παράταση του προγράμματος μέχρι την εξάντληση του προϋπολογισμού. Καμία μεταβολή ως προς τα ηλικιακά κριτήρια. Εξαιρείτε τους ανθρώπους κάτω των 16 άνω των 65. Γνωρίζετε ότι δεν βρίσκουν προσωπικό βοηθό όσοι το έχουν ανάγκη. Το πιλοτικό πρόγραμμα δεν καλύπτει καν, κυρία Υπουργέ, τον αρχικό αριθμό ωφελούμενων. Λέγατε για 2.000 άτομα. Μας είπατε προχθές ότι οι ωφελούμενοι είναι 1293. Δεν έχετε προβλέψει ούτε βελτίωση του αλγορίθμου. Μένουν εκτός άνθρωποι με πολλαπλές αναπηρίες, με δύο και τρεις αναπηρίες, δεν φέρνετε καμία ρύθμιση για την κατάρτιση και την επάρκεια προσωπικών βοηθών, κανέναν έλεγχο. Όλοι οι σχετικοί φορείς έθεσαν στην προηγούμενη συνεδρίαση αυτά τα θέματα και τα θέτουν και καθημερινά αλλά δεν το ακούτε.

Άρθρο 23. Καταβολή επιδομάτων και λοιπών παροχών σε χρήμα μέσω προπληρωμένης κάρτας. Μάλιστα. Κυρία Υπουργέ, ξέρετε πόσοι έχασαν τον τελευταίο χρόνο μόνο τα κοινωνικά επιδόματα επειδή είδαν μία τυπική αύξηση στο λογαριασμό τους 50 ευρώ το μήνα; Πολύτεκνες οικογένειες έμειναν εκτός του άρθρου 21 γιατί το κράτος δεν μερίμνησε για την αναπροσαρμογή των εισοδηματικών κριτηρίων. Αυτή είναι ουσία και όχι μόνο η προπληρωμένη κάρτα αυτή καθαυτή. Αν και τα ζητήματα που έθεσε η εκπρόσωπος των εργαζομένων του ΟΠΕΚΑ οφείλει να μας προβληματίσει και για την ουσία. Δεν μπορεί ο ΟΠΕΚΑ να παραμένει υποστελεχωμένος.

Να περάσω το τελευταίο κομμάτι Πρόγραμμα «Αθηνά». Θεμελιώνοντας το μέλλον των παιδιών μας. Πάρα πολλά τα προβλήματα στη λειτουργία των βρεφονηπιακών. Κατ’ αρχάς, να θυμίσω για τα πρακτικά, 70.000 ήταν τα voucher που παρέλαβε η κυβέρνηση ΣΥΡΙΖΑ σε μια εξαθλιωμένη κοινωνία με συντριπτικά ποσοστά φτώχειας παιδικής, τα έκανε στις μνημονιακές συνθήκες σε 140 και φροντίσαμε να μη μείνει καμία άνεργη μητέρα εκτός προγράμματος.

Με αφορμή την ανάγκη που ανέδειξαν όλοι οι φορείς να αλλάξει σημειολογικά ο όρος από «βρεφονηπιακούς σταθμούς» σε «κέντρα προσχολικής αγωγής και φροντίδας» καταλαβαίνουμε ότι υπάρχει μια ανάγκη για έναν εθνικό διάλογο, όπως προείπα, όπου θα συμμετάσχουν όλοι οι αρμόδιοι φορείς για την Προσχολική Αγωγή και τη Φροντίδα και όχι μια τυπική προσπάθεια να καλύψετε αυτό το κενό με την σημερινή επιτροπή. Δεν μας είπατε τι θα γίνει με τα χιλιάδες παιδιά που μένουν εκτός voucher δεν προβλέπεται τίποτα. Να πούμε ξανά για ΚΔΑΠ και ΚΔΑΠ-ΜΕΑ. Να περάσω και στα άρθρα. Άρθρο 25. Αλλάζετε τίτλο: «Κυψέλη» γίνεται «Αθηνά», αξιολογήθηκε θετικά.

 Πάμε όμως στο άρθρο 26. Αντικαθιστάτε το σκοπό του προγράμματος. Φέρνετε τη συνεχιζόμενη επιμόρφωση παιδαγωγών, βοηθών παιδαγωγών πρώιμης ηλικίας. Το σχέδιό σας που είναι; Γιατί δε λέτε πως; Δεν λέτε με ποιους στόχους. Δεν λέτε από ποιον θα γίνει η επιμόρφωση, δεν λέτε ποιο είναι το κόστος και δεν έχετε προβλέψει πόρους στον προϋπολογισμό. Το ίδιο και για τους γονείς. Από ποιους, πώς, με τι τρόπο θα γίνεται η επιμόρφωση γονέων.

Άρθρο 27. Αντικείμενο του εν λόγω προγράμματος. Λοιπόν, επειδή τα πράγματα είναι σοβαρά και επειδή τα προβλήματα αυτά με τα οποία καταπιάνεστε είναι πάρα πολύ σοβαρά δεν μπορούμε να παίζουμε εδώ. Δεν φέρνετε κάτι εισάγοντας, δήθεν ψυχομετρικά εργαλεία. Ρώτησα και τους αρμόδιους φορείς, ακούσαμε όλοι, δεν υπήρχε καμία απάντηση, Ποια είναι αυτά τα ψυχομετρικά εργαλεία; Τα ψυχομετρικά εργαλεία πρέπει να διαθέτουν αξιοπιστία, εγκυρότητα και να υπάρχει στάθμιση η οποία δεν υπάρχει ακόμη. Ποιος χορηγεί; Με ποιον τρόπο ερμηνεύει; Με ποιον τρόπο κάνουν τη διάγνωση; Δεν μπορεί να την κάνουν παιδαγωγοί, πρέπει να την κάνουν ψυχολόγοι και ειδικά εκπαιδευμένοι. Και ακούμε δεν υπάρχουν εργαλεία και μας καλείτε σήμερα, λοιπόν, όλους εμάς να τοποθετηθούμε για τη χρήση αυτών των εργαλείων που δεν υπάρχουν. Τώρα πραγματικά τι απάντηση περιμένετε; Τι να σχολιάσω; Και εδώ υπάρχει και ένα ζήτημα προσωπικά δεδομένα. Από ποιον θα ερμηνεύονται και που θα πηγαίνουν αυτά τα προσωπικά δεδομένα των παιδιών;

Προβλέπεται πιλοτική εφαρμογή του προγράμματος σε τουλάχιστον 90 βρεφικούς, βρεφονηπιακούς και παιδικούς σταθμούς. Εδώ δεν έχετε φέρει τα κριτήρια με τα οποία θα ορίζονται πού θα βρεθούν αυτά τα κριτήρια; Θα φέρετε μία ΚΥΑ μετά. Ορίζετε τη διάρκεια πιλοτικού προγράμματος μέχρι τη λήξη του Ταμείου Ανάκαμψης, δηλαδή, μέχρι το 2027; Να μας απαντήσετε συγκεκριμένα.

Άρα, λοιπόν, επειδή όλα τα κρίσιμα ζητήματα που αφορούν τόσο στην εφαρμογή αυτής της Οδηγίας, τόσο την προσχολική αγωγή, και κυρίως, όλα τα κρίσιμα πεδία άσκησης πολιτικής του χαρτοφυλακίου σας παραμένουν αρρύθμιστα, σας παρακαλούμε, να αναλάβετε τις ευθύνες σας και λίγο πιο σοβαρά τον ρόλο σας προς την κοινωνία των πολιτών.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε.

Τον λόγο έχει η κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κυρία Πρόεδρε. Την ώρα που γίνεται η συγκεκριμένη συζήτηση στην Επιτροπή της Βουλής, έξω στους δρόμους γίνεται μια συγκλονιστική πορεία με χιλιάδες φοιτητές και φοιτήτριες, μαθητές και μαθήτριες για το έγκλημα των Τεμπών, όχι μόνο εδώ στο Πρόγραμμα «Αθηνά», αλλά και σε άλλες μεγάλες πόλεις.

Μία συγκέντρωση για το έγκλημα των Τεμπών που ουσιαστικά βάζει στο στόχαστρο τον πραγματικό ένοχο, τις πραγματικές αιτίες, δηλαδή, το ίδιο το κράτος που λογαριάζει τις ανάγκες προστασίας της ζωής με τη λογική του κόστους- οφέλους, τις πραγματικές αιτίες που βρίσκονται στην πολιτική της απελευθέρωσης και της ιδιωτικοποίησης όλα αυτά, δηλαδή, που βαραίνουν την καθημερινή ζωή και τέτοιοι αγώνες είναι το πραγματικό «οξυγόνο» σε μια βάρβαρη κανονικότητα που αντιμετωπίζει οι εργαζόμενοι, ο λαός μας, η νεολαία.

Όμως και σε αυτό το δρόμο του αγώνα «σπάνε» και στην πράξη οι αναχρονιστικές αντιλήψεις για τη συμμετοχή της γυναίκας στην κοινωνική ζωή και δράση, ό,τι και να κάνετε τόσους νόμους και να φέρετε αυτό στην πράξη δεν μπορείτε να το ξεριζώσετε.

 Γιατί ακριβώς στα πλαίσια αυτού του βάρβαρου, σάπιου, εκμεταλλευτικού συστήματος, που ζει και αναπνέει με τις διακρίσεις, με την ταξική και την κοινωνική ανισότητα, δεν πρόκειται να ξεριζώσετε και τέτοιες αντιλήψεις. Πολύ δε περισσότερο που οι συγκεκριμένες διατάξεις του νομοσχεδίου δεν αφορούν στις γυναίκες γενικά, δεν αφορούν στις γυναίκες της εργατικής, της λαϊκής πλειοψηφίας, στις νέες γυναίκες που ζουν με την ανασφάλεια να τα βγάλουν πέρα με τις ολιγόμηνες ουσιαστικά θέσεις εργασίας της κακοπληρωμένης εργασίας, της εργασιακής ζούγκλας με τα άστατα και ακανόνιστα ωράρια, δεν αντιμετωπίζουν την ανασφάλεια που νιώθει μια νέα φοιτήτρια για το πού μετά θα βρει δουλειά με βάση το επιστημονικό της αντικείμενο.

Τα λέμε αυτά γιατί είναι βολική η αντιπαράθεση που σας κάνουν τα άλλα κόμματα σε σχέση με την Ευρωπαϊκή Οδηγία, γιατί κρύβετε ότι η ίδια η Ευρωπαϊκή Ένωση δεν αποτελεί μέρος της λύσης, αλλά είναι μέρος του προβλήματος της γυναικείας ανισοτιμίας.

Τώρα σε σχέση με τα κεφάλαια α΄ και β΄ του τέταρτου μέρους, μιλάτε για συμπερίληψη. Μόνο που τα άτομα με αναπηρία και οι χρόνιοι πάσχοντες, περιθωριοποιούνται από τη δική σας πολιτική, την πολιτική όλων των κυβερνήσεων. Από αυτό το εχθρικό για το λαό κράτος, που αναπαράγει τις κοινωνικές διακρίσεις και την ταξική ανισότητα. Ένα κράτος, δηλαδή, που αντιμετωπίζει ως κόστος τις ανάγκες των ΑμεΑ στην υγεία, στην ειδική αγωγή, στην αποκατάσταση και προφανώς με το κριτήριο του οφέλους για τον ιδιωτικό τομέα, ως ευκαιρία για την ανάπτυξη και την ενίσχυση της επιχειρηματικής δράσης και σε αυτούς τους ευαίσθητους τομείς.

Είναι αποκαλυπτική, κατά τη γνώμη μας, η πολιτική της Ευρωπαϊκής Ένωσης και της Κυβέρνησης σας, αλλά και των κομμάτων που εξωραΐζουν την Ευρωπαϊκή Ένωση για το αντιδραστικό πλαίσιο μέσα στο οποίο έρχονται οι συγκεκριμένες τροποποιήσεις. Πρόκειται για πολιτική ουσιαστικά που οδηγεί και σε συρρίκνωση και σε υποβάθμιση των δημόσιων δομών, μείωση των κρατικών δαπανών για την ολόπλευρη προστασία των ατόμων με αναπηρία.

Πιο συγκεκριμένα για το άρθρο 20, που κάνει τροποποιήσεις στο πιλοτικό πρόγραμμα επιχορήγησης παρεμβάσεων προσβασιμότητας. Πρόκειται όπως είχαμε πει και στην πρώτη συνεδρίαση της Επιτροπής της Βουλής για ένα πιλοτικό πρόγραμμα με ημερομηνία λήξης, το οποίο ούτε κατά διάνοια δεν καλύπτει το σύνολο των αναγκών των ατόμων με αναπηρία. Είναι χαρακτηριστικά τα κριτήρια της λεγόμενης επιλεξιμότητας δίνοντας προτεραιότητα σε ορισμένους δικαιούχους, άρα ταυτόχρονα σημαίνει αυτόματα ότι δεν αφορά σε όλα τα άτομα με κινητική αναπηρία ή αναπηρία όρασης ή ακοής που έχουν ανάγκη τις συγκεκριμένες παρεμβάσεις.

Οι παρεμβάσεις ουσιαστικά αυτές αφήνονται στην ατομική ευθύνη του κάθε ατόμου με αναπηρία ή της οικογένειάς του να τις τρέξει, εάν και εφόσον βέβαια έχει τη δυνατότητα ή και κατοικία στην ιδιοκτησία του. Βέβαια κρύβει πολύ μεγάλο βαθμό υποκρισίας το συγκεκριμένο πρόγραμμα, όταν οι πλειστηριασμοί σε σπίτια ΑμεΑ και των οικογενειών τους είναι πλέον καθημερινό φαινόμενο, όταν το δικαίωμα στη σύγχρονη και προσβάσιμη κατοικία είναι άπιαστο όνειρο για τους περισσότερους, όταν η κατοικία αποτελεί πανάκριβο εμπόρευμα, αλλά και για ποια προσβασιμότητα να μιλήσουμε όταν το 80% των σχολικών κτιρίων των ειδικών σχολείων είναι ακατάλληλα με ευθύνη του κράτους, διαχρονικά των κυβερνήσεων. Βέβαια από το συγκεκριμένο πρόγραμμα ωφελούνται οι κάθε είδους εργολάβοι, κατασκευαστικοί όμιλοι, που θα αναλάβουν να κάνουν τις αναγκαίες ανακατασκευές των χώρων παίρνοντας και το ανάλογο μερίδιο των επιδοτήσεων.

Σχετικά με το άρθρο 21, που τροποποιεί πάλι πιλοτικό πρόγραμμα υποστηριζόμενης απασχόλησης ατόμων με διαταραχές αυτιστικού φάσματος. Προφανώς, δεν πρόκειται για ένα ολοκληρωμένο σχέδιο εργασιακής αποκατάστασης όλων των ικανών προς εργασία ατόμων με αναπηρίες, ατόμων με ειδικές ανάγκες, με βάση τις δυνατότητές του και με αποκλειστική ευθύνη του κράτους. Και βέβαια τα στοιχεία δεν δείχνουν όλη τη βάρβαρη πραγματικότητα που αντιμετωπίζουν, που βιώνουν την ανασφάλεια των υψηλών ποσοστών ανεργίας.

έβαια, η συγκεκριμένη τροποποίηση όπως σας είπαμε και στην πρώτη συνεδρίαση, είναι προς το χειρότερο, αφού πρόκειται για μια παρέμβαση που δεν εξυπηρετεί το δικαίωμα των ατόμων με αυτισμό στην εργασία, αλλά τις ανάγκες των εργοδοτών για τζάμπα εργατικό δυναμικό, καλύπτοντας το κράτος το μισθολογικό και μη μισθολογικό κόστος για την πρόβλεψη. Μάλιστα δεν εξασφαλίζεται πουθενά η υποχρεωτική εφαρμογή του συγκεκριμένου μέτρου, όσο περιορισμένο και αν είναι για εμάς. Αντίθετα αφήνεται στην ευγενική ευχέρεια των εργοδοτών να επιλέξουν αν θα το εφαρμόσουν ή όχι, με βάση το τι τους εξυπηρετεί, αλλά και το Κράτος στις δικές του υποδομές δεν εξασφαλίζει αντίστοιχη πρόσληψη ατόμων στο φάσμα του αυτισμού. Δηλαδή, ο νόμος που έχει θεσμοθετηθεί από το 1998 για να συνεννοούμαστε, ν. 2643 για την πρόσληψη ΑμεΑ σε φορείς του δημόσιου ή ευρύτερου δημόσιου τομέα δεν εφαρμόζεται.

Εδώ δίνετε μια σειρά κίνητρα μέσω διαφόρων προγραμμάτων, αλλά έχουν πολύ μικρή απορροφητικότητα, αν θυμάμαι καλά από το Εθνικό Σχέδιο Δράσης για την Αναπηρία, μόλις στο 50% και γιατί αυτό; Γιατί η μεγαλοεργοδοσία αναζητά εργαζομένους που θα δουλεύουν όποτε και όσο θέλουν, με κριτήριο τις ανάγκες της ανταγωνιστικότητας και της κερδοφορίας τους και προφανώς σε αυτή την εργασιακή ζούγκλα ένα άτομο με ειδικές ανάγκες, με αναπηρία, δεν προσφέρεται για κάτι τέτοιο.

Ουσιαστικά, με το συγκεκριμένο άρθρο έχουμε άλλη μια επιδότηση προς τους επιχειρηματικούς ομίλους, μαζί με όλες τις φοροαπαλλαγές και τις διευκολύνσεις που ήδη τους παρέχεται και την ίδια στιγμή παρουσιάζεται από την πλευρά της Κυβέρνησης ως κοινωνική πολιτική και στήριξη των ευάλωτων πληθυσμών, με έναν τίτλο που είναι «φύκια για μεταξωτές κορδέλες».

Τώρα σε σχέση με το άρθρο 22 για την τροποποίηση του προγράμματος «Προσωπικός Βοηθός» για τα Άτομα με Αναπηρία είχαμε αναφέρει το 2021 ότι το μόνο που ορίζεται με σαφήνεια είναι η χρηματοδότηση του πιλοτικού προγράμματος από το Ταμείο Ανάκαμψης και Ανθεκτικότητας που πρόκειται δηλαδή για μια ακόμα αποσπασματική και επιμέρους παρέμβαση, με ημερομηνία λήξης, μιας και μόνο το ποιοτικό πρόγραμμα έχει εξασφαλισμένη μια κάποια χρηματοδότηση. Το ζήτημα είναι τι θα γίνει στη συνέχεια; Πώς θα εξασφαλιστεί; Θα πάει στις υπηρεσίες των δήμων; Με τι χρηματοδότηση και με τι προσωπικό όταν με όλους αυτούς τους νόμους που έχουν προχωρήσει το προηγούμενο διάστημα, οι υπηρεσίες των δήμων είναι τραγικά υποστελεχωμένες και οι ανάγκες καλύπτονται με προσωπικό με συμβάσεις ορισμένου χρόνου και τα λοιπά; Ή μήπως με ανάθεση σε συμπράξεις δημοσίου και ιδιωτικού τομέα ή σε ΜΚΟ;

Γιατί αυτό που αναφέρεται στο νόμο του 2021 περί τρίτου παρόχου, μάλλον σε κάτι τέτοιο παραπέμπει και βέβαια ταυτόχρονα παραμένουν τα απαράδεκτα κριτήρια της λεγόμενης λειτουργικότητας, που και στο παρελθόν έχουν αξιοποιηθεί ως όχημα για την περικοπή για τις παροχές των αναπήρων και τη μείωση των δικαιούχων, δηλαδή για να κοπούν τα ποσοστά αναπηρίας, το κόψιμο επιδομάτων και άλλα. Δηλαδή, αυτά τα κριτήρια θεσπίζονται με τη λογική του κόστους για το Κράτος και όχι με βάση τις ανάγκες του ανάπηρου, αλλά και της οικογένειάς του κατ’ επέκταση.

Το μόνο που μπορούν να καταφέρουν όλα τα παραπάνω είναι η δημιουργία ενός μηχανισμού αποκλεισμού και κατά συνέπεια εξάρτησης του αναπήρου και της οικογένειάς του. Η θέση μας είναι ότι η συγκεκριμένη παροχή θα πρέπει να είναι δωρεάν για όλους όσους την έχουν ανάγκη, χωρίς όρους και προϋποθέσεις και ηλικιακά όρια, μαζί με την αντίστοιχη κρατική χρηματοδότηση για την λειτουργία και την ανάπτυξη των αντίστοιχων δημόσιων δομών υποστήριξης των ατόμων με αναπηρίες. Μοναδικό κριτήριο της αξιολόγησης να είναι η κάλυψη των πραγματικών αναγκών κόντρα στην πολιτική των περικοπών.

Και τώρα σε σχέση με τα άρθρα που αφορούν στις προπληρωμένες κάρτες, η αλήθεια είναι ότι δεν αλλάζουν ούτε τους κόφτες στα επιδόματα -τους απαράδεκτους κόφτες- ούτε τις συνέπειες από τα κύματα της ακρίβειας που στην ενέργεια, στα είδη λαϊκής κατανάλωσης, ακόμα και για τις θεραπείες που βαραίνουν τις οικογένειες των ατόμων με αναπηρία.

Κυρία Πρόεδρε, θα ήθελα 2 λεπτά, για να αναφερθώ στο κομμάτι σε σχέση με τον τομέα της φροντίδας και αγωγής των παιδιών μέχρι 4 ετών. Ο συγκεκριμένος τομέας παρουσίασε εκτός όλων των άλλων προβλημάτων ένα σοβαρότατο διαχρονικό έλλειμμα με ευθύνη όλων των αστικών κυβερνήσεων, την ανυπαρξία ενός ενιαίου αναβαθμισμένου επιστημονικού προγράμματος που θα συγκέντρωνε όλα τα τεκμήρια, όλη την πείρα και τη γνώση για μια αναβαθμισμένη παιδαγωγική παρέμβαση με στόχο την ολόπλευρη ανάπτυξη των παιδιών προσχολικής ηλικίας.

Το θέμα είναι, ότι αν καταλαβαίνουμε καλά, το «ΑΘΗΝΑ» που αλλάζετε τον τίτλο του «ΚΥΨΕΛΗ» με ορισμένες τροποποιήσεις δεν υπάρχει ως ενιαίο σχέδιο για να μπορέσουμε να τοποθετηθούμε και ολοκληρωμένα. Έστω αυτό το απαράδεκτο, το ξενόφερτο, το αναντίστοιχο με την παιδαγωγική δουλειά που, ήδη, γινόταν στους παιδικούς σταθμούς , με την ασυνέχεια μεταξύ της πρώιμης παιδικής ηλικίας και του νηπιαγωγείου - εννοώ το πιλοτικό πρόγραμμα «ΚΥΨΕΛΗ» ήταν μία δουλειά που είχε κάνει η «ΔΙΑΝΕΩΣΙΣ» και τα λοιπά είχε δημοσιευθεί που, βέβαια, και εκεί εμείς είχαμε σοβαρά ζητήματα κριτικής πρώτα από όλα, γιατί αντιμετώπιζε αυτό τον κρίσιμο τομέα με τη λογική της οικονομικής επένδυσης, δηλαδή, με κριτήριο τις ανάγκες και τις προτεραιότητες καπιταλιστικής οικονομίας.

Έρχεστε, δηλαδή, με ένα σχέδιο που δεν λύνει ούτε τα στοιχειώδη, τον πολυκερματισμό σε τρία Υπουργεία με τα οποία ασχολούνται οι παιδικοί σταθμοί μέχρι τις τραγικές ελλείψεις σε δομές, σε βρεφικά τμήματα, στο προσωπικό, τις γερασμένες κτιριακές υποδομές κ.λπ. Ούτε καν μία εκτίμηση το πώς προχώρησε αυτό το «ΚΥΨΕΛΗ». Ποια ήταν τα αρνητικά που θα αλλάξετε με το νέο Πρόγραμμα «ΑΘΗΝΑ»;

Αυτό επιβεβαιώθηκε και από το Πρόγραμμα Πρώιμης Παρέμβασης που πάλι θεσμοθετήθηκε με το γνωστό και πολύ φορεμένο τρόπο των Voucher για ορισμένο αριθμό μόνο για παρέμβαση και ο ίδιος γονέας θα πηγαίνει στο Μητρώο Παροχών Υπηρεσιών να επιλέγει, δηλαδή, να ψωνίζει επιστήμονες για να κάνουν το επιστημονικό έργο, Προγράμματα ευκαιριακά μέχρι εξαντλήσεως των αποθεμάτων των κουπονιών χωρίς τις αναγκαίες προϋποθέσεις, όπως είναι η πρόσληψη μόνιμου επιστημονικού προσωπικού ή επέκταση των Προγραμμάτων αυτών στην Πρωτοβάθμια Φροντίδα Υγείας. Άρα και αυτό το μέτρο είναι μακριά από τις ανάγκες των παιδιών προσχολικής ηλικίας σε σχέση με την αγωγή και τη φροντίδα τους.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Σας ευχαριστούμε, κυρία Δάγκα.

 Σε αυτό το σημείο θα ήθελα να ζητήσω την άδειά σας να δώσουμε το λόγο στον κύριο Μπιμπίλα, ο οποίος έχει μια ειλημμένη και επείγουσα υποχρέωση;

 Κύριε Μπιμπίλα, αφού δεν έχουμε αντίρρηση, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Σας ευχαριστώ πολύ. Η ειλημμένη υποχρέωση είναι η γενική δοκιμή στο θέατρο και για αυτό σας ευχαριστώ ακόμη μία φορά, επειδή και άλλη φορά το έχω χρησιμοποιήσει, είναι κάτι που δεν μπορώ να πάω άλλη ώρα στην πρόβα. Πρέπει να πάω στη συγκεκριμένη ώρα.

 Από την πλευρά μας, αφού ευχαριστήσουμε τους φορείς, θέλουμε να τονίσουμε ότι εδώ γίνεται μια χρήσιμη συζήτηση, αλλά έξω τα νέα παιδιά διαδηλώνουν και διαμαρτύρονται εναντίον της διαμορφωμένης κατάστασης που τους κάνει να εξανίστανται για το μέλλον τους και φωνάζουν πως δεν αισθάνονται πια ότι έχουν άλλο οξυγόνο να ζήσουν. Εμείς δίνουμε τεράστια σημασία και στο τι γίνεται έξω παράλληλα με το τι γίνεται εδώ και από την πλευρά μας να διατυπώσουμε το παράπονο που εξέφρασα και στην Επιτροπή ότι είχα ζητήσει έναν πολύ χρήσιμο φορέα που κατά την άποψή μας θα έπρεπε να τον ακούσετε και πολύ σημαντικό για μας, για το πρόβλημα των ατόμων με αναπηρία και δεν έγινε δεκτό, για αυτό θα αφιερώσω ένα τμήμα της ομιλίας μου σε αυτό.

 Ως προς την ενσωμάτωση της Οδηγίας άρθρα 1 έως 17, τα τρία πρώτα μέρη του νομοσχεδίου αφορούν σε ενσωμάτωση της Οδηγίας που στοχεύει στη βελτίωση της ισόρροπης εκπροσώπησης των φύλων στα διοικητικά συμβούλια μεγάλων εταιριών εισηγμένων στο Χρηματιστήριο. Η ενσωμάτωση αυτής της Οδηγίας έρχεται ως προϊόν πίεσης από την Κομισιόν κατόπιν προειδοποιητικής επιστολής από τις 31.1.2025 για καθυστέρηση στην εφαρμογή της.

 Το νομοσχέδιο είναι πιο φιλόδοξο από την Οδηγία και επεκτείνει τις ρυθμίσεις και σε μεγάλες ανώνυμες εταιρείες μη εισηγμένες στο Χρηματιστήριο, καθώς και σε δημόσιες επιχειρήσεις, άρθρα 12 - 13. Επίσης, προσδιορίζει τις κυρώσεις σε περιπτώσεις μη εφαρμογής των προβλέψεων στις οποίες περιλαμβάνεται και η απαγόρευση της δυνατότητας συμμετοχής σε δημόσιες συμβάσεις, ενώ επιπλέον υιοθετεί την προτροπή της Οδηγίας να δημοσιοποιούνται τα ονόματα των εταιρειών που δεν έχουν συμμορφωθεί, άρθρα 8-9.

 Επί της ουσίας, αυτό που προσπαθεί να επιτύχει είναι η προώθηση της λεγόμενης εταιρικής κοινωνικής ευθύνης σε ζητήματα ισότητας των φύλων, μέσω ενός πλέγματος διοικητικών και οικονομικών μέτρων και τυχόν κοινωνικής πίεσης. Επιπλέον, δημιουργείται Ταμείο Ισότητας των Φύλων από το οποίο θα χρηματοδοτούνται μέτρα για την προώθηση της ισότητας των φύλων και την καταπολέμηση της βίας κατά των γυναικών και αυτό δεν μπορεί παρά να μην έχει καθολική αποδοχή, εφόσον σίγουρα θα πηγαίνουν εκεί.

 Πιλοτικά προγράμματα, στα άρθρα 20 έως 22. Στο πλαίσιο του νομοσχεδίου γίνονται οι εξής τροποποιήσεις στα πιλοτικά προγράμματα. Επέκταση στο πιλοτικό πρόγραμμα επιχορήγησης παρεμβάσεων προσβασιμότητας. Επέκταση των δικαιούχων, προστίθεται η δυνατότητα συμμετοχής στο πρόγραμμα και για άτομα με κινητική αναπηρία, αναπηρία όρασης, ακοής, που έχουν γνωμάτευση υγειονομικών επιτροπών σε ισχύ, ακόμα και δεν έχουν καταγραφεί στο Ψηφιακό Μητρώο Ατόμων με Αναπηρία. Δεν καλύπτει τις ανάγκες όλων των αναπήρων, γιατί δίνει προτεραιότητα σε κάποιους μόνο.

 Επέκταση της εφαρμογής. Προστίθεται η δυνατότητα πραγματοποίησης παρεμβάσεων προσβασιμότητας και σε δημόσια κτίρια, ώστε να καταστούν αυτά προσβάσιμα σε άτομα με αναπηρία. Δεν έχουμε καταλάβει ακόμα πώς θα επιτευχθεί αυτό, όταν στα δημόσια κτίρια τώρα μόνο στο 30% περίπου υπάρχει αυτή η προσβασιμότητα.

 Πιλοτικό πρόγραμμα υποστηριζόμενης απασχόλησης ατόμων με διαταραχές αυτιστικού φάσματος, άρθρο 21. Επέκταση των δικαιούχων. Δημιουργία μητρώου διαμεσολαβητών. Πιλοτικό πρόγραμμα προσωπικός βοηθός για άτομα με αναπηρία. Παράταση στη διάρκεια. Προστίθεται η δυνατότητα παράτασης υλοποίησης του προγράμματος έως την ολοκλήρωση του προγράμματος του Ταμείου Ανάκαμψης και Ανθεκτικότητας. Θα έπρεπε να υπάρξει πρώτα ένας δημόσιος απολογισμός του προγράμματος και τι έχει προσφέρει ως τώρα, προτού αποφασιστεί η επέκτασή του.

 Τέταρτον, καταβολή επιδομάτων και παροχών μέσω προπληρωμένης κάρτας. Επέκταση της εφαρμογής. Αυξάνεται το πλήθος των επιδομάτων που θα διατίθενται μέσω προπληρωμένης κάρτας. Ανάπτυξη πληροφοριακού συστήματος για τον έλεγχο της διαδικασίας καταβολής μέσω προπληρωμένης κάρτας. Η απόφαση της Κυβέρνησης να παρέχει επιδόματα μέσω προπληρωμένων καρτών έχει αποτελέσει αντικείμενο σφοδρών αντιδράσεων, εγείρονται κίνδυνοι ως προς τη διασφάλιση των προσωπικών δεδομένων των χρηστών, της έννοιας της ελευθερίας και τυχόν περιορισμούς στην ελευθερία χρήσης των χρημάτων που καταβάλλονται, κάτι που αρχικά είχε ακουστεί κατά το στάδιο του σχεδιασμού του μέτρου αυτού, ενώ επιπλέον πρέπει να συνυπολογιστεί ότι συχνά υπάρχουν δυσκολίες στη χρήση των καρτών σε μεγάλες κατηγορίες συναλλαγών και ιδιαίτερα σε ανθρώπους μεγαλύτερης ηλικίας ή με κινητικά προβλήματα.

 Όσον αφορά στο πρόγραμμα “ΑΘΗΝΑ”. Το πρόγραμμα “ΑΘΗΝΑ” εστιάζει στην προσχολική εκπαίδευση. Στόχος του προγράμματος αποτελεί η δημιουργία ενός ενιαίου παιδαγωγικού πλαισίου. Επέκταση του προγράμματος. Το πρόγραμμα “ΚΥΨΕΛΗ” επί της ουσίας αναβαθμίζεται σε πρόγραμμα “ΑΘΗΝΑ”. Το πρόγραμμα “ΚΥΨΕΛΗ” έχει θεσμοθετηθεί με το ν.4837/2021, πλέον επεκτείνεται σε όλους τους βρεφονηπιακούς σταθμούς της χώρας, δεν ξέρουμε τι αρνητικά βρέθηκαν, ώστε να προκύψει το ΑΘΗΝΑ. Μεταξύ άλλων, προβλέπει την υποχρέωση συνεχιζόμενης επιμόρφωσης των παιδαγωγών και βοηθών παιδαγωγών πρώιμης ηλικίας σε θέματα που σχετίζονται με την ανάπτυξη των παιδιών.

 Γιατί γίνεται αυτό; Οι φόβοι μας εστιάζουν στο ότι η προσχολική εκπαίδευση είναι ένα ζήτημα εξαιρετικά σημαντικό και ευαίσθητο και παράλληλα εξαιρετικά δύσκολο ζήτημα. Η εφαρμογή, λοιπόν, τέτοιων προγραμμάτων είναι αναγκαίο να διεξάγεται παράλληλα με έναν πλούσιο επιστημονικό και δημοκρατικό διάλογο, πράγμα που δεν έχει συμβεί στο βαθμό που θα έπρεπε, κατά την άποψή μας, χρειάζεται απολογισμός των δράσεων και των αποτελεσμάτων.

 Επιπλέον, η εφαρμογή ενός μέτρου που περιλαμβάνει ψυχομετρικούς ελέγχους σε νήπια είναι κάτι εξαιρετικά σημαντικό που απαιτεί μέγιστη επιμέλεια, φροντίδα και επιστημονική επάρκεια. Δεν αρκεί να γίνεται λόγος για ειδικά ψυχομετρικά εργαλεία και ειδικά εκπαιδευμένο προσωπικό που θα ασκεί τον έλεγχο, χρειάζονται και πραγματικές εγγυήσεις ότι όλα διεξάγονται χωρίς να προξενούνται βλαπτικές παρενέργειες σε νήπια και στο περιβάλλον τους. Αν δεν το κάνουν εξειδικευμένοι ψυχολόγοι μπορεί το αποτέλεσμα να είναι ολέθριο.

Υπάρχει ο κίνδυνος τα νήπια να καταχωρούνται κάτω από ταμπέλες πρόχειρων διαγνώσεων, οι οποίες θα επηρεάσουν όλη την υπόλοιπη ανάπτυξή τους και οι οποίες είναι πιθανόν να τα ακολουθούν σε ολόκληρη τη ζωή τους. Καλό θα ήταν το ίδιο να ανιχνεύονται και οι γονείς, για να μην φθάνουμε στις τελευταίες αθλιότητες εγκλημάτων και κακοποιήσεων μικρών και ανυπεράσπιστων παιδιών.

 Τώρα, για λίγο θα αναφερθώ στο ζήτημα του 4ΑΜΕΑ, που δεν μπόρεσε να μιλήσει. Υπάρχουν προτάσεις για το ν.4387/2016, που έγινε επί κυβέρνησης ΣΥΡΙΖΑ, τότε που υπήρχε ακόμα μνημονιακή περίοδος. Ο συγκεκριμένος νόμος έχει υποχρεώσει το γονέα παιδιού με αναπηρία να βγαίνει πλέον σε σύνταξη στα 62 του χρόνια, ενώ υπάρχουν γονείς που έχουν ακόμα και τρία παιδιά ΑΜΕΑ και ενώ έχουν συμπληρώσει τα έτη εργασίας δεν μπορούν να βγουν σε σύνταξη λόγω ορίου ηλικίας. Τι ζητάει ο 4ΑΜΕΑ, ο οποίος σημειωτέων έχει δημιουργηθεί από την Νένα Χρονόπουλου, τη συνάδελφό μου, την άξια αυτή γυναίκα, η οποία έχει παιδί ΑΜΕΑ και επί 20 χρόνια ταλαιπωρείται, αλλά και ταυτόχρονα αγωνίζεται για να βρεθούν λύσεις για τους γονείς και τα παιδιά ΑΜΕΑ. Ενεργοποίηση, λοιπόν, του επιδόματος ετέρου προσώπου, που ενώ αναγράφεται με κεφαλαία γράμματα στις πιστοποιήσεις των ΚΕΠΑ, δεν δίδεται. Εάν το επίδομα αυτό δοθεί στον γονέα και του παρέχεται με ασφαλιστική κάλυψη και τη δυνατότητα να προσμετράται ο χρόνος που λαμβάνει το επίδομα στα συντάξιμα έτη κάποια στιγμή ο γονέας θα καταφέρει να βγει στη σύνταξη και το επίδομα θα μπορέσει να περάσει στον επόμενο άνθρωπο που θα φροντίζει το ΑΜΕΑ τέκνο του, όταν εκείνος πλέον θα έχει μεγαλώσει και δεν θα είναι σε θέση να το φροντίζει ο ίδιος. Ο φροντιστής του παιδιού ή του ενήλικου ΑΜΕΑ δεν έχει καμία σχέση με τον προσωπικό βοηθό.

Επέκταση της διάταξης των 5.500 χιλιάδων ενσήμων με ανίκανο τέκνο, που εφαρμόζει το ΙΚΑ και στα υπόλοιπα ταμεία, εφόσον έχουν γίνει πλέον όλα ΕΦΚΑ. Θέσπιση ειδικής ευνοϊκότερης σύνταξης από τα 7.500 χιλιάδες ένσημα για γονείς παιδιών με αναπηρία που είναι χωρισμένοι, χήροι ή εγκαταλελειμμένοι. Όλα τα παραπάνω να ισχύουν από την πρώτη βεβαίωση αναπηρίας του παιδιού από τα ΚΕΠΑ, ανεξαρτήτως ποσοστού αναπηρίας και όχι μόνο στο 67%. Το προνοιακό επίδομα του παιδιού να μην κόβεται, όταν το παιδί καταφέρνει μετά από τεράστια προσπάθεια να απορροφηθεί σε εργασιακό περιβάλλον. Είναι πραγματικά άδικο για έναν άνθρωπο που δεν επέλεξε να είναι με αναπηρία.

 Εδώ αξίζει να αναφέρουμε πως οι ασθενείς που έχουν AIDS, λαμβάνουν μηνιαίως το καθόλου ευκαταφρόνητο επίδομα, και καλώς γίνεται, το επίδομα της τάξεως των 760 ευρώ, το οποίο δεν κόβεται όταν εργάζονται. Δικαίως, λοιπόν, οι άνθρωποι με άλλου είδους αναπηρίες διαμαρτύρονται για την αδικία που βιώνουν με την αφαίρεση του προνοιακού επιδόματος, όταν επιτέλους καταφέρουν να εργαστούν, έστω υποτυπωδώς. Αυτά έχουν γίνει μετά από μελέτη στο 4ΑΜΕΑ, για το οποίο θα επεκταθώ στην επόμενη συνεδρίαση.

 Το 4ΑΜΕΑ έχει συσταθεί, όπως σας είπα, από την Νένα Χρονοπούλου και από τον πολύ σπουδαίο ποδοσφαιριστή μας τον Τάσο Μητρόπουλο, το σύζυγο της, που επί 20 χρόνια προσπαθούν και προτείνουν λύσεις και παρακαλούν να έρθουν σε επαφή με το Υπουργείο, για να αναπτύξουν τις θέσεις τους. Σε αυτό θα πιέσω και εγώ όσο μπορώ. Σας ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κυρία Πρόεδρε. Με το υπό επεξεργασία νομοσχέδιο ενσωματώνεται στην ελληνική έννομη τάξη η Ευρωπαϊκή Οδηγία 2381 του 2022, σχετικά με την ισόρροπή εκπροσώπηση των φύλων σε θέσεις διευθυντικών στελεχών των εισηγμένων εταιρειών, καθώς και προβλέπονται και σχετικά μέτρα για την εφαρμογή των όσων προβλέπονται στην εν λόγω Οδηγία.

Το άρθρο 3, ορίζει το πεδίο δράσης του παρόντος και παράλληλα φιλοδοξεί να αντιμετωπίσει το φαινόμενο της μη ισόρροπης εκπροσώπηση των φύλων σε θέσεις διευθυντικών στελεχών στα διοικητικά συμβούλια εταιρειών, με τις γυναίκες να αποτελούν το κατεξοχήν υπό εκπροσωπούμενο φύλο, όπως ανακοίνωσε και η σχετική Έκθεση της Επιτροπής Κεφαλαιαγοράς τον Απρίλιο του 2024.

 Στο άρθρο 5, τα πλαίσια παροχής ίσων ευκαιριών και στα δύο φύλα, με το παρόν άρθρο ορίζονται τα ποσοστά εκπροσώπησης των υπό εκπροσωπούμενων φύλου το διοικητικό συμβούλιο των εισηγμένων εταιρειών, με αναλογία επί του συνόλου των θέσεων του διοικητικού συμβουλίου, καθώς επίσης και αναλογία και στις θέσεις εκτελεστικών μελών. Η συμμετοχή του υπό εκπροσωπούμενου φύλου στο διοικητικό συμβούλιο της εταιρείας, θα πρέπει να είναι τουλάχιστον το 25% του συνόλου των μελών του διοικητικού συμβουλίου.

Παράλληλα, διευκρινίζεται ότι στις εταιρείες που απασχολούν 250 εργαζόμενους και άνω και έχουν ετήσιο κύκλο εργασιών τουλάχιστον 50 εκατομμύρια ευρώ ή ετήσιο ισολογισμό τουλάχιστον 43 εκατομμύρια ευρώ το ποσοστό αυτό δεν επιτρέπεται να είναι μικρότερο από το 33% επί του συνόλου των μελών του διοικητικού συμβουλίου. Ουσιαστικά, λοιπόν, μπαίνει ένα ελάχιστο όριο με τη μορφή ποσοστού, το οποίο οι εταιρείες πρέπει να τηρούν και τη ισόρροπη εκπροσώπηση. Εδώ θέτουμε δυο ερωτήματα. Γιατί να εξαρτάται η εκπροσώπηση του φύλου από τον ετήσιο κύκλο εργασιών ή από τον ετήσιο ισολογισμό;

Επίσης, τι γίνεται με τις εταιρίες στις οποίες λόγω αντικειμένου εργασιών δεν εκδηλώνεται ενδιαφέρον και από τα δύο φύλα; Θα υπόκεινται εξίσου σε πρόστιμα ή μήπως θα επιδιώκουν να βρουν μέλη στα διοικητικά συμβούλια τους με κίνδυνο αυτά ενδεχομένως να απαρτίζονται από πρόσωπα χωρίς τα απαραίτητα προσόντα και προϋποθέσεις μόνο και μόνο για να τηρούνται τα όρια; Πάντως τα προβλεπόμενα ποσοστά της εκπροσώπησης επί παραδείγματι το ποσοστό 25% είναι τόσο χαμηλό δηλαδή ένας στους τέσσερις ώστε να μην μπορούμε να χαρακτηρίσουμε ως ισόρροπη την εκπροσώπηση.

Στο άρθρο 8, απαριθμούνται κυρώσεις σε βάρος των εταιριών σε περίπτωση κατά την οποία διαπιστωθεί παράβαση των υποχρεώσεων σχετικά με την ισόρροπη εκπροσώπηση των φύλων στα διοικητικά συμβούλια. Αρμόδια για την παρακολούθηση της τήρησης υποχρεώσεων ορίζεται η Επιτροπή Κεφαλαιαγοράς, η οποία μπορεί να υποβάλει επίπληξη ή χρηματικό πρόστιμο ύψους έως 3.000.000 ευρώ στην εταιρία ή σε μέλη του διοικητικού συμβουλίου ή άλλα φυσικά ή νομικά πρόσωπα, τα οποία εμπίπτουν στο πεδίο εφαρμογής του παρόντος. Η Ελληνική Λύση θεωρεί αυτά τα πρόστιμα εξωφρενικά, εξοντωτικά, τα οποία μπορούν να οδηγήσουν στον αφανισμό την εταιρεία.

Δεν είναι δυνατόν οι κυρώσεις να φτάνουν στο ύψος των 3.000.000 ευρώ επειδή δεν τηρήθηκε η υποχρέωση ισόρροπης εκπροσώπησης. Δεν είμαστε αντίθετοι στην επιβολή κυρώσεων, όμως σε εύλογο βαθμό και σε κάθε περίπτωση μπορεί η Πολιτεία να επιβάλει αναλογικές κυρώσεις αντίστοιχες με το βαθμό της παράβασης συνεκτιμώντας ωστόσο εξατομικευμένα τυχόν ιδιαίτερες περιστάσεις ανά περίπτωση, οι οποίες να οδήγησαν σε όποια διαμόρφωση των ποσοστών. Υποθέτουμε ότι η πρόθεση είναι η συμμόρφωση και όχι η εξαφάνιση.

Εν συνεχεία, αναφέρονται τα κριτήρια για την επιμέτρηση του προστίμου. Ως παραδείγματα αναφέρονται η βαρύτητα της παράβασης, η επίπτωση της παράβασης στην εύρυθμη λειτουργία της αγοράς, ο κίνδυνος πρόκλησης βλάβης στα συμφέροντα των επενδυτών και των μετόχων μειοψηφίας της εταιρείας, επίσης ρόλο παίζουν ο βαθμός της υπαιτιότητας, η λήψη μέτρων από τον παραβάτη για την άρση της παράβασης στο μέλλον, ο βαθμός συνεργασίας με την Επιτροπή Κεφαλαιαγοράς κατά το στάδιο διερεύνησης και ελέγχου. Θεωρούμε ότι ορισμένα από τα κριτήρια αυτά είναι εντελώς υποκειμενικά όπως για παράδειγμα η βαρύτητα της παράβασης ή ο βαθμός συνεργασίας με την Ελεγκτική Επιτροπή κάτι που συνεπάγεται και διαφορετικό τρόπο μεταχείρισης ως προς τις κυρώσεις. Ο φόβος μας εδώ είναι μήπως τελικώς δημιουργηθεί γόνιμο έδαφος για ιδιωτικές αδιαφανείς συναλλαγές.

Στο άρθρο 9, ορίζονται οι επιπτώσεις για τους παραβάτες σε περίπτωση κατά την οποία δεν τηρούνται οι υποχρεώσεις του ν.4706/2020. Η συμμετοχή του υποεκπροσωπούμενου φύλου σε ποσοστό τουλάχιστον 33% του διοικητικού συμβουλίου στις εισηγμένες εταιρείες, οι οποίες απασχολούν περισσότερους από 250 εργαζόμενους και έχουν ετήσιο κύκλο εργασιών τουλάχιστον 50.000.000 ευρώ ή ετήσιο ισολογισμό τουλάχιστον 43.000.000 ευρώ. Παράβαση θεωρείται, όταν δεν συμμετέχει ένα τουλάχιστον εκτελεστικό μέλος του υποεκπροσωπούμενου φύλου, όταν στο διοικητικό συμβούλιο των ανωτέρω εταιρειών συμμετέχουν 3 ή περισσότερα εκτελεστικά μέλη. Τούτο, λοιπόν, συνιστά αθέτηση των γενικών αρχών που διέπουν και εφαρμόζονται στις διαδικασίες σύναψης δημοσίων συμβάσεων και τις διαδικασίες σύναψης συμβάσεων παραχώρησης. Η απαίτηση αυτή οδηγεί σε αποκλεισμό από τη συμμετοχή στη διαδικασία σύναψης δημοσίων συμβάσεων και συμβάσεων παραχώρησης αντίστοιχα με οποιοδήποτε οικονομικό φορέα.

Η Ελληνική Λύση θεωρεί εν προκειμένω ότι αυτή η διάταξη επιτρέπει στο κράτος να παρεμβαίνει υπερβολικά στη λειτουργία και τον τρόπο διοίκησης των εταιρειών του ιδιωτικού τομέα. Ο παρεμβατισμός αυτός υφίσταται από την στιγμή κατά την οποία η πολιτεία αποκλείει ουσιαστικά όσες εταιρείες δεν έχουν συγκεκριμένο αριθμό στελεχών του κάθε φύλου από τις δημόσιες συμβάσεις και τις συμβάσεις παραχώρησης. Αυτό είναι άδικο, διότι αφενός υπάρχουν συγκεκριμένοι επιχειρηματικοί κλάδοι στους οποίους η εύρεση ανώτατου στελεχιακού δυναμικού δεν μπορεί να προκύψει και από τα δύο φύλα, ενώ αφετέρου δεν είναι λογικό ούτε δίκαιο ο ιδιώτης να αναγκάζεται να προσλαμβάνει και δη στις ανώτατες θέσεις της εταιρίας του άτομα συγκεκριμένου φύλου.

 Είναι τελείως διαφορετικό το να αποκλείει από τις θέσεις ευθύνης άξια στελέχη μόνο και μόνο λόγω φύλου προφανώς. Είναι όμως άλλο το να εξαναγκάζεται να προσλαμβάνει και να διορίζει πρόσωπα του συγκεκριμένου υποεκπροσωπούμενου φύλου αν αυτά δεν πληρούν τις απαραίτητες προϋποθέσεις, παραγκωνίζοντας άλλα άξια στελέχη μόνο και μόνο για να εξυπηρετήσει ποσοστά και αλγόριθμους για να αποφύγει εξοντωτικές ποινές οι οποίες τίθενται και εφαρμόζονται τυφλά και οριζόντια.

Ας είμαστε ειλικρινείς αυτός που πληρώνει και διακινδυνεύει την ίδια την ύπαρξη της εταιρείας είναι αυτός ο οποίος γνωρίζει πολύ καλά ποιος κάνει καλά τη δουλειά του και εξυπηρετεί τους σκοπούς της εταιρείας. Αυτός, λοιπόν, δεν πρόκειται να σταθεί στο φύλο του στελέχους που παράγει έργο από τη στιγμή που προωθεί τα συμφέροντα της επιχείρησης. Είναι βέβαιο πως δεν θα δώσει καμία σημασία στο αν το διοικητικό του συμβούλιο απαρτίζεται ακόμα και αποκλειστικά και μόνο από μέλη του υποεκπροσωπούμενου φύλου και ειλικρινά δεν θα σταθεί καθόλου στο φύλο ούτε θα προτιμήσει κάποιον άντρα αν υπάρχει αντίστοιχα κατάλληλη ή καταλληλότερη γυναίκα. Τα άξια στελέχη θα βρουν τις θέσεις εργασίας που τους αντιστοιχούν και δεν έχουν ανάγκη νομοθετικού εξαναγκασμού.

Στο ίδιο πνεύμα κινείται και το άρθρο 12. Η κυβέρνηση με υποχρεωτικότητες και απειλή εξοντωτικών ποινών, είτε οικονομικών είτε ποινών αποκλεισμού από δημόσιες συμβάσεις και λοιπές δραστηριότητες δημοσίου χαρακτήρα, επιχειρεί να επιβάλει και όχι να εμπνεύσει και να παρακινήσει. Το κίνητρο και η έμπνευση είναι ισχυρότερο από την ποινή και έχουν μάλιστα και μονιμότερο χαρακτήρα. Αν επιλέξει η κυβέρνηση αυτή την οδό θα έχει πολύ σημαντικότερα αποτελέσματα.

Άρθρο 13. Και με αυτό το άρθρο όπως και με τα προηγούμενα ο νομοθέτης παρεμβαίνει ισχυρά στην ελεύθερη οικονομία αναγκάζοντας εισηγμένες εταιρείες να ορίζουν τουλάχιστον ένα εκτελεστικό μέλος του διοικητικού συμβουλίου τους από κάθε φύλο. Επίσης τις υποχρεώνει να υιοθετήσουν συγκεκριμένα κριτήρια και διαδικασία επιλογής μελών του διοικητικού συμβουλίου για την ισόρροπη εκπροσώπηση των φύλων. Αντιθέτως την ίδια στιγμή αυτές οι υποχρεώσεις είναι προαιρετικές σε βαθμό απλώς συστάσεως και χωρίς απειλή ποινών για τις μη εισηγμένες δημόσιες επιχειρήσεις. Δεν είναι δυνατόν να επιβάλλονται τέτοιες υποχρεώσεις στους ιδιώτες με άμεση κύρωση την επιβολή χρηματικού προστίμου πολλών εκατομμυρίων ευρώ και τον αποκλεισμό από τις δημόσιες συμβάσεις και τις συμβάσεις παραχώρησης, ενώ, οι δημόσιες μη εισηγμένες επιχειρήσεις δεν έχουν ανάλογες υποχρεώσεις.

Περνώ στο Μέρος Δ΄, ρυθμίσεις για τα πιλοτικά προγράμματα για την ενίσχυση της κοινωνικής συνοχής, άρθρο 20. Τονίζουμε ότι η χώρα μας δυστυχώς κατέχει μία από τις ντροπιαστικές τελευταίες θέσεις ανάμεσα στις χώρες του ανεπτυγμένου κόσμου σε θέματα σεβασμού των δικαιωμάτων των ΑμεΑ και των δυνατοτήτων πρόσβασης σε δημόσιους χώρους. Το θέμα της δυνατότητας πρόσβασης σε δημόσια κτίρια για όλους τους ανθρώπους θα έπρεπε να θεωρείται αυτονόητο και όχι αντικείμενο συζήτησης όπως εν προκειμένω. Δυστυχώς όμως δεν είναι αυτονόητο διότι για ένα μεγάλο αριθμό ατόμων με κινητικές δυσκολίες τις περισσότερες φορές η πρόσβαση σε κτίρια είναι δύσκολη, πολλές φορές αδύνατη ή μπορεί να επιτευχθεί μόνο με την παρέμβαση τρίτων. Σε μια αξιέπαινη και ανεξάρτητη κοινωνία σαν τη δική μας η ανεμπόδιστη πρόσβαση σε προγράμματα και εγκαταστάσεις δεν είναι εφικτή από όλους.

 Το θέμα της προσβασιμότητας είναι πρωτεύον για την ανεξάρτητη διαβίωση των ατόμων με κινητικά προβλήματα. Παρόλα αυτά οι πόλεις και οι δημόσιοι χώροι τους δεν είναι καθόλου φιλικοί προς τους συνανθρώπους μας με τέτοιου είδους προβλήματα. Αναφερόμαστε στα ανύπαρκτα εν πολλοίς πεζοδρόμια που και αν υπάρχουν αυτά τα πεζοδρόμια γίνονται θέσεις στάθμευσης και δεν υπάρχει έλεγχος από τη δημοτική αστυνομία, αν υπάρχει δημοτική αστυνομία. Την απουσία ραμπών πρόσβασης σε δημόσιους χώρους και δημόσια κτίρια, αλλά και έλλειψη μέριμνας εκ μέρους της κυβέρνησης και ομολογουμένως είναι τόσο μεγάλο το πρόβλημα ώστε να έχουμε τον ουσιαστικό αποκλεισμό αυτών των συνανθρώπων μας από τη δημόσια σφαίρα.

 Δυστυχώς, οι συνθήκες στην Ελλάδα απέχουν κατά πολύ από τις αντίστοιχες συνθήκες των υπόλοιπων ευρωπαϊκών χωρών. Απαιτείται από την κυβέρνηση σοβαρότητα, ευαισθησία και μέριμνα ώστε να πάψουν τα δημόσια κτίρια και γενικότερα οι πόλεις μας να είναι τόσο αφιλόξενες και εχθρικές προς τους πεζούς και δη προς τα πρόσωπα που κινούνται με αμαξίδιο. Θέλω να γνωρίζετε καλά ότι αυτή δεν είναι η δική μου άποψη αλλά είναι δική μου εμπειρία, έχοντας για 12 χρόνια ένα παιδί τετραπληγικό σε αμαξίδιο. Η Ελληνική Λύση επιφυλάσσεται και επί της αρχής και επί των άρθρων. Σας ευχαριστώ πολύ.

Στο σημείο αυτό γίνεται η β’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Και εμείς σας ευχαριστούμε κυρία Αθανασίου. Τον λόγο έχει η κυρία Θεανώ Φωτίου, Ειδική Αγορήτρια της Κοινοβουλευτικής Ομάδας «Νέα Αριστερά».

**ΘΕΑΝΩ ΦΩΤΙΟΥ (Ειδική Αγορήτρια της Κοινοβουλευτικής Ομάδας «Νέα Αριστερά»)**: Ευχαριστώ κυρία Πρόεδρε. Πιστεύω ότι η ακρόαση των φορέων ήταν πολύ αποκαλυπτική. Για εμάς, ενίσχυσε τα όσα αναφέραμε επί της αρχής και τις θέσεις μας. Αν έβαζα ένα τίτλο στο β’ μέρος, για την κύρωση δηλαδή της Οδηγίας, θα ήταν «Σταγόνα στον ωκεανό των έμφυλων ανισοτήτων και στο χάσμα μεταξύ των φύλων στη χώρα μας». Γιατί; Γιατί σήμερα καταλάβαμε για πόσες εισηγμένες εταιρείες μιλάμε, που θα εφαρμόσουν το κατώτατο όριο των 33% της Οδηγίας. Επαναλαμβάνω για να μη γίνεται καμία παρανόηση, κυρία Πρόεδρε. Αυτό είναι το κατώτατο όριο της Οδηγίας, δηλαδή το πάτωμα. Δεν σου λέει αν θες να κάνεις παραπάνω ποσοστό να μην κάνεις.

Και τι μας είπαν; Ακούσαμε από την Αντιπρόεδρο της Κεφαλαιαγοράς, ότι αφορά μόνο στις 37 από τις 130 εισηγμένες εταιρείες. Τριάντα επτά κυρία Υφυπουργέ. Καταλαβαίνετε τι λέμε; Τριάντα επτά είναι εισηγμένες με αυτό. Εμείς σας προτείνουμε, λοιπόν, η πρότασή μας είναι για 40% στα μέλη των διοικητικών συμβουλίων, δεν σας το απαγορεύει η Οδηγία, σε όλες τις εισηγμένες και μη επιχειρήσεις και στις ΔΕΚΟ, ανεξαρτήτως μεγέθους και κερδών και σε όλη την ιεραρχία.

Γιατί το λέω αυτό. Γιατί πρώτον, ο δείκτης ισότητας των φύλων που κάνει το Ευρωπαϊκό Ινστιτούτο Ισότητας των Φύλων, λέει ότι είμαστε στην τέταρτη θέση από το τέλος, σε σχέση με την ισότητα. Τέταρτη θέση από το τέλος.

Δεύτερον, το ποσοστό γυναικών σε μέλη Δ.Σ. μεγάλων εισηγμένων εταιρειών, στη χώρα μας είναι 22,8% προς 77,8%. Καμία σχέση με το μέσο όρο της Ευρώπης.

Τρίτον, μέσες μηνιαίες αποδοχές 18% περισσότερο οι άνδρες από γυναίκες, στη χώρα μας.

Τέταρτον, μέση διάρκεια εργασιακού βίου 7 χρόνια λιγότερη από τους άντρες στις γυναίκες. Άρα, χαμηλότερες συντάξεις στις γυναίκες.

Πέμπτο, ποσόστωση φύλου στις δουλειές του σπιτιού κάθε μέρα 67% γυναίκες, 27,2% άντρες. Αυτές είναι μέρος της ανεπίσημης απλήρωτης εργασίας των γυναικών. Αυτές είναι οι γυναίκες που κάθονται μέσα στα σπίτια και συγχρόνως εργάζονται. Τι είναι το ποσοστό, 67% γυναίκες, 27,2% οι άντρες.

Έκτον, το χάσμα των φύλων στη φτώχεια, μεταξύ γυναικών και ανδρών, έγινε έξι φορές μεγαλύτερο επί Νέας Δημοκρατίας και ο κίνδυνος φτώχειας στις ηλικιωμένες γυναίκες αυξήθηκε κατά 38,5%. Με απλά λόγια. Να σας το πω με απλά λόγια, για να το καταλάβουμε όλοι, γιατί δεν το καταλαβαίνετε εύκολα. Στα χρόνια της Νέας Δημοκρατίας, με βάση αυτά τα στοιχεία, τα ευρωπαϊκά δηλαδή, οι φτωχοί αυξήθηκαν κατά 126.000 πολίτες και από αυτούς οι 107.000 είναι γυναίκες. Οι φτωχοί αυξήθηκαν επί Νέας Δημοκρατίας κατά 126.000 πολίτες και από αυτούς οι 107.000 πολίτες είναι γυναίκες.

Ανεργία. Ενώ η ανεργία από το 2019 ως το 2024 έπεφτε, το χάσμα το 2024 μεταξύ των δύο φύλων, αυξάνεται επί Νέας Δημοκρατίας. Δηλαδή, το ποσοστό 72% μεγαλύτερο από τους άνδρες το 2024, ενώ το 2019, ήταν 57%. Τα καταθέτω, θα σας καταθέσω και τους πίνακες και θα δείτε ότι αν τα ψάξετε με βάση αυτά, θα βρείτε τα ίδια νούμερα. Αυτό είναι το συγκλονιστικό. Επί των ημερών σας, το χάσμα σε όλους αυτούς τους δείκτες, μεγάλωσε.

Οι γυναικοκτονίες, επίσης, από το σύντροφο, τριπλασιάστηκαν το 2022 σε σχέση με το 2019. Και το αναφέρω αυτό το στοιχείο, γιατί στους δείκτες ισότητας της Ευρωπαϊκής Ένωσης, μετράει και η βία κατά των γυναικών. Επειδή, όμως, δεν έχετε μέτρο για να τα μετράτε αυτά στην Ελλάδα, δεν μπορούν να τα συνυπολογίσουν, άρα, ο δείκτης φαίνεται μεγαλύτερος από ό,τι είναι.

Συνεχίζοντας, αν έβαζα ένα τίτλο στο Δ’ μέρος, θα ήταν : Τρία χρόνια εξαπάτηση των αναπήρων και των παιδιών από τις Κυβερνήσεις Μητσοτάκη για πιλοτικά προγράμματα αναπηρίας και παιδιών, που δεν υλοποιήθηκαν ποτέ ή εξακολουθούν να εφαρμόζονται, ενώ απέτυχαν, όπως ο προσωπικός βοηθός.

Ειδικότερα, στο άρθρο 20, φαίνεται καθαρά ότι το πιλοτικό πρόγραμμα παρεμβάσεων προσβασιμότητας σε κατοικίες και εργασιακούς χώρους για αναπήρους με κινητικές και αισθητηριακές αναπηρίες του ν. 4997/22 του Υπουργείου Εργασίας, δεν εφαρμόστηκε ποτέ. Οι τροποποιήσεις σας δείχνουν ότι δεν λειτούργησε ποτέ πλατφόρμα υποβολής αιτήσεων, αλλά και η καταχώρηση στο ψηφιακό μητρώο αναπήρων όσων παίρνουν πιστοποίηση αναπηρίας από τα ΚΕΠΑ, δεν γίνεται αυτόματα, αλλά απαιτείται διάστημα ψηφιοποίησης.

Όταν περηφανεύεστε διαρκώς για ψηφιακή πύλη αναπηρίας και ψηφιακή απονομή επιδομάτων, αυτή η διαδικασία η ίδια σας διαψεύδει, ότι δεν τα κάνατε και τα χρήματα 23.500.000 – 24.000.000 δείχνουν, ότι θα είναι πολύ περιορισμένος ο αριθμός των παρεμβάσεων. Με το να παραπέμπετε όλες τις βασικές παραμέτρους του προγράμματος σε ΚΥΑ, δεν ξέρουμε καν πόσες θα είναι.

Ομοίως, ποτέ δεν ξεκίνησε το πρόγραμμα της προώθησης στην εργασία προσώπων που εντάσσονται στο φάσμα του αυτισμού, που νομοθετήθηκε πάλι με τον ίδιο νόμο του Υπουργείου Εργασίας του 2022, αναφέρομαι στο άρθρο 21.

Για το πρόγραμμα του Προσωπικού Βοηθού Αναπήρου, άρθρο 22, που νομοθετήθηκε με τον νόμο 4837/2021 και υποτίθεται ότι θα έληγε το 2024, τι κάνατε; Το προβάλλετε 3 χρόνια τώρα ως τομή στη φροντίδα των αναπήρων και η υλοποίησή του ξεπέρασε τους χειρότερους φόβους μας, που σας τους είχαμε πει από την αρχή. Όχι μόνο σχεδιάσατε ένα πολύ μικρό πρόγραμμα, δηλαδή μόνο για 2.000 αναπήρους, όταν οι ανάγκες ήταν τεράστιες, αλλά το εφαρμόσατε με τεράστια αποτυχία σε όλα τα επίπεδα, με αποτέλεσμα 35%, σήμερα, κάτω από τα προβλεπόμενα μέλη αναπήρων, από τους προβλεπόμενους ανάπηρους που είχατε βάλει ως στόχο. Αντί να ωφεληθούν 2.000 ανάπηροι, ωφελήθηκαν 1.300, κατά ομολογία και της Υπουργού.

Κυρία Υφυπουργέ, παρακολουθώ τα νούμερα, όπως ξέρετε, κάθε μέρα. Ξέρω ακριβώς τον αριθμό των αναπήρων και ξέρω και ακριβώς πόσα χρήματα έχουν πληρωθεί στους προσωπικούς βοηθούς. Γιατί άλλο το ένα κι άλλο το άλλο. Ένας ανάπηρος μπορεί να χρειάζεται και τρεις προσωπικούς βοηθούς, το ξέρετε, γι’ αυτό έχουμε περισσότερους βοηθούς απ’ ότι ανάπηρους, που ωφελούνται του προγράμματος. Το πρόγραμμα σταθεροποιήθηκε σε αυτά τα νούμερα και σήμερα, χωρίς να κάνετε καμία αξιολόγησή του, το επεκτείνεται το ίδιο, με τους ίδιους όρους, μέχρι το 2027.

Άρα, ρωτήστε και τους συνεργάτες σας, και δεν εντάσσετε ούτε τις σπάνιες ασθένειες, για το πρόγραμμα που σας εξήγησαν οι φορείς που ήρθαν που αφορά στα παιδιά. Τα παιδιά δεν περιλαμβάνονται στο πρόγραμμα. Έχουμε κάνει λάθος σε αυτή την ιστορία, πρέπει να βάλουμε και τα παιδιά που θέλουν προσωπικό βοηθό. Γιατί: Γιατί είδατε ότι σας είπαν, εκεί εκδηλώνονται όλες αυτές οι σπάνιες παθήσεις, τα παιδιά, στις μικρές ηλικίες και εάν έχουμε Προσωπικό Βοηθό δίπλα τους τότε μπορούν να έχουν μια καλύτερη, πιο έγκαιρη και πρώιμη.

Στο άρθρο 23 παρουσιάζεται ως ψηφιοποίηση και απλοποίηση, να καταβάλλονται τα επιδόματα της ΔΥΠΑ και του ΟΠΕΚΑ με πλαστική προπληρωμένη κάρτα από την οποία υποχρεωτικά θα αντλείται ως μετρητά μόνο το μισό του επιδόματος. Θεωρείται δηλαδή, σας το είπαν και οι εργαζόμενοι, ότι οι ευάλωτοι είναι αυτοί που ευθύνονται για το μαύρο χρήμα. Σας λέμε ότι αυτό, δεν πρέπει να το καταργήσετε.

Δεύτερον. Τα 103 εκατομμύρια που δίνετε από το Ταμείο Ανάκαμψης για το πρόγραμμα, είναι το μεγάλο φαγοπότι και σκάνδαλο. Γιατί: Όταν φτιάξαμε εμείς τον ΟΠΕΚΑ για το ψηφιακό του σύστημα πληρώσαμε 50.000 ευρώ στην ΗΔΙΚΑ. Τι μας λέτε τώρα; Ότι θα πληρώσετε 10,3 εκατομμύρια; Για ποιο πράγμα ακριβώς; Γιατί οι κάρτες δίνονται από το ΔΙΑΣ και ξέρω πολύ καλά τι μου είχαν ζητήσει τότε οι τράπεζες. Μου είχαν ζητήσει ένα εκατομμύριο για να κάνουνε την προπληρωμένη κάρτα -για άλλο θέμα- και εγώ, όταν είπα ότι δεν έχω αυτά τα λεφτά, μου είπαν «εντάξει, σας το κάνουμε και τζάμπα», γιατί: Γιατί είναι πελατεία στις τράπεζες το να παίρνουν τα επιδόματα και να τα δίνουν. Και θέλω να μάθω ακριβώς που τα δίνετε τα λεφτά; Γιατί εδώ εγώ πιστεύω ότι είναι φοβερό, δεν ενισχύετε τον ΟΠΕΚΑ, τα κέντρα κοινότητας, σας τα είπανε οι εργαζόμενοι, και όλο το κεφάλαιο.

Τώρα έρχομαι στο περιβόητο Πρόγραμμα «Κυψέλη». Για το Πρόγραμμα «Αθηνά», ο τίτλος είναι «ένα σημαντικό πρόγραμμα μόνο για πιλοτική εφαρμογή». Δυστυχώς, με αδιευκρίνιστους όρους. Ήρθαν εδώ οι καθηγητές των πανεπιστημίων. Τι είπαν: «Δεν έχουμε ούτε για το ψυχομετρικό πρόγραμμα. Ακόμη δεν ξέρουμε πώς θα το φτιάξουμε. Δεν ξέρουμε.». Θα το φτιάξουμε, θα το ψηφίσουμε εμείς τώρα, θα το φτιάξουν το πρόγραμμα, το ψυχομετρικό και μετά θα φτιάξει μια ΚΥΑ η Υπουργός και μια ΥΑ και θα βγει. Δηλαδή, ψηφίζουμε με κλειστά μάτια πρόγραμμα αυτή τη στιγμή. Εγώ λέω είναι πολύ καλό. Ευτυχώς που πετάξατε στο σκουπιδοτενεκέ το «Κυψέλη». Όμως, το «Κυψέλη», κυρία Υφυπουργέ, ήταν ο όρος για να πάρουμε χρήματα από το CHILD GUARANTEE για τα vouchers των βρεφονηπιακών. Αφού δεν τo εφαρμόσατε, δεν θα πάρετε χρήματα από την Ευρώπη. Ναι ή όχι; Απαντήστε μου κανονικά.

Και τελειώνω με το εξής. Ψηφίζουμε, λοιπόν, ένα καταρχήν promising που λένε και οι Άγγλοι πρόγραμμα, το «Αθηνά». Πάρα πολύ καλό κατά την άποψή μου σε αυτά που ακούω γενικά, το οποίο είναι φάντασμα. Έχει αδιευκρίνιστους όρους και τα ψηφίζουμε για την πιλοτική εφαρμογή. Αδιευκρίνιστους όρους για τα ψυχομετρικά στοιχεία, ως προς τις αναλογίες παιδαγωγών πρώιμης αγωγής σε ένα παιδί, με μηδέν προϋπολογισμό για την εκπαίδευση των παιδαγωγών, αδιευκρίνιστο πρόγραμμα εκπαίδευσης, αδιευκρίνιστη την αναλογία παιδαγωγών πρώιμης ηλικίας προς βρεφονηπιοκόμους που ήδη υπηρετούν σε σταθμούς.

Το χειρότερο είναι, κυρία Υφυπουργέ, και ακούστε με προσεκτικά, γιατί πάλι θα επιβεβαιωθώ, όπως το έκανε ίδια με το «Κυψέλη». Ότι αυτό το πρόγραμμα είναι αδύνατον να γίνει διεύρυνση του μετά την πιλοτική εφαρμογή, ακόμη και αν είναι το καλύτερο στην πιλοτική εφαρμογή. Είναι αδύνατον να το διευρύνετε σε όλη τη χώρα. Τα συζητήσαμε και με τους καθηγητές, το ξέρουν πολύ καλά ότι δεν μπορεί να εφαρμοστεί όταν θα γίνει η διεύρυνση για όλη τη χώρα, πανελλαδική εφαρμογή ότι χρειάζεται τουλάχιστον πέντε με δέκα χρόνια για να το εφαρμόσετε σε όλη τη χώρα. Λυπάμαι πάρα πολύ γι’ αυτά που λέω. Γιατί εγώ θα ήθελα πραγματικά ένα βήμα να κάνουμε σε αυτή την κατεύθυνση από εκείνες, δε, τις φρικαλεότητες του Προγράμματος «Κυψέλη». Ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προέδρευσα της Επιτροπής):** Ευχαριστούμε και εμείς κυρία Φωτίου.

 Τον λόγο έχει ο Ειδικός Αγορητής από τη Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’» ο κ. Οικονομόπουλος, για 10 λεπτά.

 **ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. ««ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):** Ευχαριστώ πολύ. Κύριε Υπουργέ, κύριες και κύριοι συνάδελφοι, χαιρόμαστε ιδιαίτερα, όταν με την παρουσία τους οι φορείς αναδεικνύουν τα προβλήματα από τη δική τους πλευρά, γιατί αποτελούν ζωτικές συνιστώσες του ελληνικού λαού. Αναφερθήκαμε ήδη, στην πρώτη Επιτροπή σε κάποια σημεία, θα σταθούμε σε μερικά ακόμα. Μερικά κομβικά σημεία του νομοσχεδίου, στου 4ου μέρους, που δεν απαντήθηκαν έως τώρα.

 Παραδείγματος χάρη, για το ζήτημα του πιλοτικού Προγράμματος πρόσβασης για Α.με.Α. Ούτε η κυρία Υπουργός, ούτε η κυρία Υφυπουργός, προέβαλαν κάποιο πειστικό λόγο που να εξηγεί, γιατί περιορίστηκε σε 3 είδη αναπηρίας μόνο, οπτική, ακουστική και κινητική, ενώ, αρχικά περιελάβανε όλους τους ανάπηρους, όπως είναι λογικό. Για ποιο λόγο κάποιος που παραδείγματος χάριν, έχει νευρολογικά προβλήματα ή άλλα πιο σύνθετα, να μην συμπεριλαμβάνεται;

 Δεν είναι ζήτημα κόστους, όπως παραδέχτηκε η κυρία Υπουργός, όταν μίλησε στην πρώτη συνεδρίαση, διότι δεν αφορά σε πολλά άτομα. Η εν λόγω, παροχή του Προγράμματος αυτού μπορεί να αξιοποιηθεί για την πρόσβαση στην πληροφορία ή και με άλλους τρόπους που αφορούν σε πρόσβαση σε αγαθά, στα οποία έχει και ο μή ανάπηρος.

 Συνεπώς, δεν είναι ορθό το σκεπτικό της λεπτολογίας και της αφαίρεσης περιπτώσεων αναπηρίας, αλλά θα πρέπει να ακολουθηθεί σκεπτικό αντίθετο. Δηλαδή, συμπερίληψης όλων των αναπήρων, διότι όλοι έχουν ανάγκη ισότιμης πρόσβασης σε όλα τα αγαθά. Παρακαλούμε να το επανεξετάσετε και να επαναφέρετε το λεκτικό στη λέξη «αναπηρία», η οποία είναι αρκούντως γενική για να τους συμπεριλάβει όλους και να αναιρέσετε την προτεινόμενη περιοριστική προσθήκη στο άρθρο 20.

Σε ό,τι αφορά στο πιλοτικό Πρόγραμμα υποστηριζόμενης απασχόλησης ατόμων με αναπηρία διαταραχές αυτιστικού φάσματος στο άρθρο 21, θα πρέπει όλοι να θυμηθούμε ότι παλιότερα η νομοθεσία και αναφέρω ενδεικτικά το ν.2643/1998, που προέβλεπε την ποσόστωση στις προσλήψεις για κάθε προκήρυξη του Δημοσίου, όταν αυτή αφορούσε πάνω από έναν αριθμό προσλαμβανομένων, ας πούμε τυπικά 10% στα 50 άτομα και ανάλογα και στις προσλήψεις του ιδιωτικού τομέα 8% στα 50. Οι μεγάλοι ιδιωτικοί φορείς είχαν και έχουν την υποχρέωση να προσλαμβάνουν άτομα με αναπηρίες περίπου 1 στα 100 και περισσότερο ανάλογα με την περίπτωση. Η νομοθεσία εξακολουθεί να ισχύει και αφορά γενικά ευάλωτες ομάδες, πολύτεκνους, ανάπηρους κ.λπ..

 Πρέπει να έχετε σαφή σκοπό και στόχο, στο τι θέλετε να πετύχετε, για να μπορέσουμε να το συζητήσουμε. Αν θέλετε να αυξήσετε τη συμμετοχή των αυτιστικών ατόμων που είναι ειδική κατηγορία, όπως φάνηκε στην ομιλία της κυρίας Υπουργού, μπορείτε να αυξήσετε τα ποσοστά τους σε ειδικές θέσεις που μπορούν να ανταποκριθούν με επιτυχία. Μπορεί να μην έχει γίνει σωστός σχεδιασμός στο παρελθόν και να τέθηκαν πολλά εμπόδια στην απασχόλησή τους. Ίσως, η διαδικασία επιλογής να μην είναι κατάλληλη, γιατί ο αυτισμός, δεν είναι παρά μόνο μία περίπτωση και πάλι από την παλαιότερη νομοθεσία, υπήρχε η διαδικασία της δοκιμαστικής περιόδου. Παραδείγματος χάρη δύο μηνών, που εφαρμοζόταν και για όλους και η οποία θα μπορούσε να αποτελέσει χρήσιμη μέθοδο για πολλές περιπτώσεις αναπήρων, που μπορούν να εργαστούν σε συγκεκριμένες θέσεις, όμως.

 Για τον λόγο αυτό, προτείνουμε να υπάρχει μεγαλύτερη ευελιξία στις αιτήσεις των αναπήρων σε ό,τι αφορά στη θέση επιλογής, δηλαδή, να μπορούν να επιλέξουν όλες τις πιθανές θέσεις που μπορούν να εργαστούν ή και να αλλάξουν επιλογή. Επιπλέον, να δοκιμαστούν σε περισσότερες από μία θέσεις και αυτό να ισχύει για όλους, σε όλες τις προκηρύξεις, έτσι δεν θα έχουν τον κίνδυνο της απόλυσης και θα ακολουθήσει ομαλή διαδικασία προσδιορισμού της θέσης τους.

Όμως το κυριότερο πρόβλημα, είναι ότι ενίοτε δεν υπάρχει πληροφόρηση για την προκήρυξη και έτσι, αν οι ανάπηροι που είναι οι δυνητικά ωφελούμενοι δεν έχουν κάποιον να του συμπαρασταθεί και δεν εντοπίζουν εγκαίρως τις ευκαιρίες, αυτές χάνονται. Θα μπορούσε στο σημείο αυτό να είναι μεγαλύτερη περίοδος υποβολής αιτήσεων. Θα ήταν σκόπιμο, όταν υπάρχουν λίγες αιτήσεις για θέσεις αναπήρων ή και γενικότερα λιγότερες από τις διαθέσιμες θέσεις, να αυξάνεται η περίοδος των αιτήσεων αυτεπαγγέλτως, διά νόμου και παγίως, ώστε να μη χρειάζεται νέα διαδικασία που θα απαιτήσει μήνες μέχρι να ολοκληρωθεί.

Το Επιτελικό Κράτος, το οποίο πολλές φορές επικαλεστήκατε ως Κυβέρνηση, θα πρέπει να είναι και ευέλικτο και συμπεριληπτικό, όχι στυγνά γραφειοκρατικό. Για το πρόγραμμα του Προσωπικού Βοηθού, το άρθρο 22 προτείνουμε να επεκταθεί και σε άλλες κατηγορίες ατόμων με ανάγκες που μπορεί να μην είναι ανάπηροι, αλλά να έχουν εξίσου ανάγκη βοηθού για την επιβίωσή τους όπως είναι οι άποροι, οι ηλικιωμένοι και οι μονογονεϊκές οικογένειες, με εργαζόμενο χαμηλόμισθων γονέα και βεβαίως, για τους αναπήρους, όπως προτείναμε και στους φορείς, να τύχουν ειδική εκπαίδευσης και ψυχιατρικής εξέτασης.

Σχετικά με τα Μητρώα Αναπήρων και γενικά του λεγόμενου Ψηφιακού Κράτους, θα πρέπει επιτέλους να ξεπεραστεί αυτή η νοοτροπία του μηχανιστικού τρόπου λειτουργίας που αποκλείει τους αδυνάτους. Σωστά κάνετε που έστω και καθυστερημένα προβλέψατε το αυτονόητο, να συμπεριλαμβάνεται ακόμα και τους μη εγγεγραμμένους στο Μητρώο στο άρθρο 23 αρκεί, να έχουν σε ισχύ απόφαση και πάλι για την αναπηρία τους, αλλά αυτό να το κάνετε σε όλες τις περιπτώσεις και όχι μόνο σε αυτή.

Ο πολίτης δεν θα πρέπει να τρέχει κάθε τρεις και λίγο να ενημερώνει το Κράτος για μια ιδιότητα που το ίδιο το Κράτος του απέδωσε με όργανά του ούτε και για το Μητρώο θα πρέπει να μεριμνά πλέον από τη στιγμή που θα υπάρχει επίσημη απόφαση. Από τη στιγμή που κάποιο ΚΕΠΑ έχει εκδώσει μια απόφαση αναπηρίας, αυτή υπάρχει στο Κράτος και θα πρέπει να καταχωρηθεί στο οικείο Μητρώο άμεσα, αυθημερόν, με ευθύνη του Κράτους και όχι του πολίτη, αλλιώς είναι κενό γράμμα η διαλειτουργικότητα και το δήθεν Ψηφιακό Κράτος.

Ακόμη και τα πιστοποιητικά οικογενειακής κατάστασης ή άλλα ανάλογα έγγραφα και δικαιολογητικά, εξακολουθούν να τα ζητούν οι υπηρεσίες όπως παραδείγματος χάριν. Ο ΟΠΕΚΑ και άλλες υπηρεσίες από τους πολίτες σε έντυπη μορφή. Με το πρόσχημα ό,τι αν θα τα αναζητήσουν αυτεπάγγελτα θα καθυστερήσει η διαδικασία περισσότερο, ενώ έχει νομοθετηθεί αυστηρά αυτεπάγγελτη διαδικασία από όλες τις Κυβερνήσεις εδώ και 20 χρόνια τουλάχιστον.

Εν συνεχεία, η έλλειψη κάποιων εγγράφων, προβάλλεται ως αιτία μη έγκαιρης απάντησης στο αίτημα των πολιτών. Αυτά τα φαινόμενα πρέπει να εκλείψουν παντελώς ως προς το θέμα Προπληρωμένης Κάρτας, άρθρο 24 θα πρέπει να επισημάνουμε ότι αυτή δεν είναι ψηφιοποίηση, αλλά εν μέρει στρεβλή διαδικασία και θα εξηγήσω το γιατί; Το Κράτος θέλει να δώσει ένα ποσό σε ένα δικαιούχο, μπορεί να το κάνει με πολλούς τρόπους σε τραπεζικό λογαριασμό σε ρευστό ή σε είδος.

Από την πλευρά του το Κράτος η πιο οικονομική μέθοδος είναι η μεταφορά σε λογαριασμό, με μια μαζική διαδικασία για όλους τους δικαιούχους, κάθε ομάδας και αυτό γίνεται σε τακτά διαστήματα, με την εισαγωγή της κάρτας τι ωφελείται το Κράτος; Ωφελείται, επειδή παρακολουθεί τις αγορές και τα φορολογούμενα έσοδα των παρόχων υπηρεσιών ή πωλητών αγαθών; Οι Τράπεζες ομοίως ωφελούνται, γιατί πωλούν υπηρεσίες με το αζημίωτο και ερχόμαστε στον πολίτη που είναι ο λόγος, για τον οποίο όλα υπάρχουν.

Ο πολίτης ωφελείται από την κάρτα μόνο από προ προϋποθέσεις, δηλαδή αν μπορεί την να αξιοποιήσει σαν να ήταν ρευστό. Διότι ναι μεν υφίσταται τον κίνδυνο κλοπής, αλλά έχει ένα σοβαρό πρόβλημα η δέσμευση του μισού από το πενιχρό εισόδημα του επιδόματος του μπορεί να αποτελεί πρόβλημα για τον ανάπηρο. Θα έπρεπε οι κάρτες αυτές να χορηγούνται μόνο με τη σύμφωνη γνώμη των αναπήρων ή έστω με κάποια ανταποδοτικότητα, γιατί οι ανάγκες των ανθρώπων δεν είναι ίδιες.

Προτείνουμε να αλλάξει ο τρόπος χορήγησης και να γίνεται μόνο με τη σύμφωνη γνώμη των δικαιούχων ούτως η άλλως ο λογαριασμός υπάρχει, ο οποίος και πρέπει να ανοίγεται δωρεάν από τις τράπεζες σε αυτές τις περιπτώσεις και μπορεί να γίνει εκτίμηση εξόδων του κατόχου. Το πλήθος τους δεν είναι τέτοιο, ώστε να συμβάλλουν αποφασιστικά στην αποκάλυψη της παραοικονομίας οπότε δεν υπάρχει λόγος γι’ αυτόν τον αδικαιολόγητο περιορισμό, της δέσμευσης του μισού επιδόματος στην Προπληρωμένη Κάρτα.

Η Προπληρωμένη Κάρτα, δεν συμβάλλει σε τίποτα να γίνουν οι πληρωμές του ΟΠΕΚΑ και της ΔΥΠΑ, θα γίνονται έγκαιρα με ασφάλεια και χωρίς γραφειοκρατικές καθυστερήσεις σαν να μην υπάρχουν αυτά ως τώρα.

**Εξυπηρετεί ελάχιστα τον πολίτη και πλουτίζει το τραπεζικό σύστημα με κέρδη από αδικαιολόγητο πλουτισμό ή εξαναγκαστική ύπαρξη της προπληρωμένης κάρτας . Γι αυτό και τα άρθρα 22 και 23 πρέπει να αναθεωρηθούν ριζικά. Τελευταίο στη σειρά και όχι τελευταίο από άποψη σημασίας το σχέδιο «ΑΘΗΝΑ», όπως πλέον θα ονομάζεται για τους βρεφικούς βρεφονηπιακούς και παιδικούς σταθμούς.**

**Άρθρα 25 έως 27. Γενικά συμφωνούμε και συμμεριζόμαστε τις απόψεις της ΠΟΣΙΠΣ και των συναφών φορέων τόσο για τις λεκτικές μεταβολές που θέλει να φέρει το παρόν νομοσχέδιο όσο και στα λοιπά θέματα. Αγωγή και διαπαιδαγώγηση, υπάρχει σε όλες τις ηλικίες κυρίες και κύριοι συνάδελφοι, από τη βρεφική ηλικία ακόμη έστω και αν ασκείται υποσυνείδητα και δεν είναι απλά φροντίδα. Το παιδί υφίσταται επιδράσεις από το σύνολο του περιβάλλοντός του και τα πρόσωπα που το περιστοιχίζουν δηλαδή από σταθμούς είτε είναι βρεφικοί είτε βρεφονηπιακοί οι παιδικοί, οπότε προτείνουμε τη διατήρηση της ορολογίας που υπήρχε πριν το νομοσχέδιο.**

**Επισημάνθηκε σωστά ήδη από τη διαβούλευση ότι υπάρχουν διάφορα κενά ως προς την εκπαίδευση, την επιλογή, την αξιολόγηση ενδεχομένως του προσωπικού. Η θέση μας ως κίνημα είναι σαφώς υπέρ της προστασίας της μητρότητας και της παιδικής ηλικίας γιατί τότε διαμορφώνεται η εσωτερική υπόσταση του ανθρώπου ιδίως στην προσχολική ηλικία. Προτείνουμε, ως απαραίτητη προϋπόθεση για να λειτουργήσει οποιοδήποτε σχέδιο για τη συμπερίληψη των αναγκών της εργαζόμενης μητέρας στο σχεδιασμό της πολιτείας και αυτό δεν μπορεί να γίνει χωρίς συνεργασία με το Υπουργείο Εργασίας. Δεν μπορούμε να λειτουργούμε μόνο πιλοτικά αλλά πρέπει σε μεγάλη κλίμακα να υποστηριχθεί η οικογένεια.**

**Παραδείγματος χάρη, γονικές άδειες και παροχές πρέπει να αυξηθούν. Οι σταθμοί είτε είναι βρεφικοί, βρεφονηπιακοί και παιδικοί πρέπει να καλύπτουν όλες τις ανάγκες και δεν μπορεί να αποκλείονται οικογένειες από αυτούς ή να λειτουργούν με το καθεστώς όποιος προλάβει. Αυτό σημαίνει ότι θα προγραμματίσετε προσλήψεις προσωπικού και την εκπαίδευσή τους, όπου χρειάζεται, ώστε το συντομότερο δυνατό να λειτουργήσουν κανονικά. Υπάρχουν πολλές ειδικότητες πτυχιούχων με συναφή πτυχία που θα μπορούσαν να διοριστούν. Ευχαριστώ πολύ.**

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής): Και εμείς ευχαριστούμε κ Οικονομόπουλε.**

**Τον λόγο έχει ο κ. Παπαδόπουλος.**

**ΝΙΚΟΛΑΟΣ ΠΑΠΑΔΟΠΟΥΛΟΣ: Πρώτο θέμα. Με λύπη μου διαπιστώνω κυρία Πρόεδρε, ότι και στο παρόν νομοσχέδιο που αφορά στα άτομα με ειδικές ανάγκες και αναπηρία ότι από το άρθρο 20 έως 23 αναφερόμαστε σε πιλοτικά προγράμματα. Ξέρετε τι μου θυμίζει η λέξη πιλοτικά αεροπορικά στον αέρα δηλαδή, η χρηματοδότηση γίνεται για ορισμένο χρόνο. Τώρα δηλαδή, που βρήκαμε λεφτά από το Ταμείο Ανάπτυξης θα κάνουμε ένα πρόγραμμα και μετά; Τι γίνεται μετά; Πού είναι το κράτος πρόνοιας και πώς θα λειτουργήσουμε με πρόληψη.**

**Πραγματικά λυπόμαστε όταν έτσι βλέπουμε επιπόλαια και επιφανειακή προσέγγιση των πραγμάτων. Ζήσαμε τέτοια προγράμματα πιλοτικά σε άτομα ΑμΕΑ που όταν διακόπηκαν κυρία Πρόεδρε, τα παιδιά δεν ήξεραν οι γονείς τι να τα κάνουν . Τα παιδιά αυτά χρειάζονται να απασχοληθούν κάπου και είναι μεγάλη διευκόλυνση για τους γονείς οι οποίοι ξεφεύγουν μερικές ώρες από το πολύ δύσκολο έργο τους. Ας αφήσουμε λοιπόν τα πιλοτικά προγράμματα γιατί ο ελληνικός λαός θέλει πραγματικές μόνιμες λύσεις που θα τις αφήσει προίκα και στις επόμενες γενιές κυρία Πρόεδρε και κυρία Υφυπουργέ. Επίσης αναφέρθηκαν οι φορείς στην προσχολική ηλικία και άλλοι είπαν από 0 έως 4. Θέλω να αναφέρω κυρία Υφυπουργέ μου ότι το μείζον πρόβλημα της χώρας μας είναι το δημογραφικό. Το Υπουργείο σας πρέπει να παίξει ένα καθοριστικό ρόλο. Ο όρος μηδέν έως τέσσερα χρόνια που είπαν εδώ οι φορείς, ξέρετε πότε είναι το μηδέν και την ανθρώπινη ύπαρξη εξ άκρας συλλήψεως.**

Ξέρετε πότε είναι το «0» για την ανθρώπινη ύπαρξη; Εξ άκρας συλλήψεως. Γι’ αυτό, το Υπουργείο σας πρέπει να φροντίσει ειδικά προγράμματα για την περίοδο της εγκυμοσύνης, γιατί τότε οι παράγοντες, που επιδρούν στη γυναίκα -είτε είναι λοιμώδη μικρόβια, είτε φάρμακα, εμβόλια, ακτινοβολίες, αλλά ακόμα και η θέση της γυναίκας σε σωματικό και ψυχικό στρες - έχουν σοβαρότατες επιπτώσεις στο κυοφορούμενο, για τη σωματική και κυρίως για την ψυχική του ανάπτυξη. Γιατί, όπως ξέρετε όλες αυτές οι ουσίες, που παράγονται, επιδρούν στο νέο οργανισμό και έχουν επιπτώσεις πολύ σημαντικές για την ψυχική και σωματική υγεία του παιδιού.

Αλλά και ακόμα ένα θα ήθελα να έχετε υπόψη σας και που θα έπρεπε να σάς τα έχουν πει στο Υπουργείο. Η πρώτη ηλικία, τα πρώτα 4 χρόνια, αλλά κυρίως το πρώτο έτος και η εγκυμοσύνη είναι καθοριστικό για την ψυχική και πνευματική υγεία του παιδιού. Το πρώτο έτος είναι καθοριστικότατο. Δεν το συζητάμε. Όπως σάς είπα και για την εγκυμοσύνη.

Να κάνετε το εξής πείραμα. Ρωτήστε τις δασκάλες της Α΄ Δημοτικού ή στους βρεφονηπιακούς σταθμούς. Από την πρώτη κιόλας εβδομάδα, που θα μπει μια τέτοια δασκάλα, σε μια αίθουσα, θα καταλάβει το νοητικό επίπεδο κάθε παιδιού, ποιο παιδί λέει ψέματα, ποιο λέει αλήθεια, αν είναι επιμελής, αν κρύβεται, αν κλέβει. Δηλαδή, στην ηλικία των 6 ετών, τα παιδιά έχουν διαμορφώσει σχεδόν το 90% του χαρακτήρα τους. Μετά είναι πολύ δύσκολο να το αλλάξεις, αλλά όχι ακατόρθωτο.

Και το τελευταίο που θα ήθελα να σας πω είναι για τα επιδόματα. Αυτό με τις προπληρωμένες κάρτες και τα επιδόματα. Ξέρουμε την αγάπη που έχει δείξει η Κυβέρνηση στις τράπεζες και στις συναλλαγές με τις τράπεζες, που πρέπει να κερδίσουμε και αυτές το κατιτίς τους. Αλλά, σαφώς η χρήση αυτών των καρτών, θεωρούμε – τα είπε και ο συνάδελφός μου πριν- ότι παραβιάζει ανθρώπινα δικαιώματα και κυρίως των ηλικιωμένων και των ΑμεΑ, που δεν μπορούν να τις χρησιμοποιήσουν.

Ποιος είναι ο λόγος; Γιατί τόση πρεμούρα η Κυβέρνηση Μητσοτάκη να ασκεί τέτοιον έλεγχο, μέσω των καρτών, πως θα δοθεί ακόμα και το 2ευρο και το σεντς; Αυτό δεν ξέρω γιατί γίνεται. Θέλω να μας απαντήσετε ποια η διαφορά μεταξύ κάρτας και χρήματος. Και, αν θέλετε, κάποιο χρήμα σημαίνει ότι κάποιοι κάνουν παρά χρήμα, κάνουν αυτήν την ώρα, δίνεις φτερά στον πολίτη, δίνεις φτερά στον ανάπηρο, δίνεις φτερά στον παππού, στη γιαγιά. Γιατί να μην μπορεί ο άνθρωπος να δώσει κάποια χρήματα στο εγγονάκι του; Να έχει ένα μυστικό ο παππούς με το εγγόνι ή να πάει να δώσει ένα ευρώ να ανάψει ένα κερί ή να κάνει μια ελεημοσύνη. Αυτά πρέπει να το δείτε.

Δεν πρέπει όλα να τα έχουμε υπό έλεγχο. Δεν είναι σωστό πράγμα αυτό. Βέβαια, είναι - κατά τη γνώμη μας- πρακτικές που οδηγούν σε ολοκληρωτικό έλεγχο της ζωής μας. Οδηγούν σε έναν ψηφιακό εφιάλτη, κυρία Υφυπουργέ μου, μιας ψηφιακής φυλακής που επιμελώς ετοιμάζουν τα καθεστώτα αυτά, που είναι ενταγμένα στη νέα τάξη πραγμάτων. Εύχομαι να το έχετε αντιληφθεί κι εσείς, γιατί αυτό είναι εμφανές στη ζωή μας. Αυτά, όπου εφαρμόζονται, μας βρίσκουν, εμάς στη «ΝΙΚΗ», οριζοντίως και καθέτως αντίθετους. Ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε τον κύριο Παπαδόπουλο.

Στο σημείο αυτό και αφού η σύνδεσή μας, μέσω Webex, με τον κύριο Δημητριάδη δεν είναι εφικτή, θα δώσουμε τον λόγο στην Υφυπουργό κυρία Παπακώστα-Παλιούρα. Ορίστε, κυρία Υπουργέ.

**ΑΙΚΑΤΕΡΙΝΗ ΠΑΠΑΚΩΣΤΑ-ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Ευχαριστώ, κυρία Πρόεδρε. Βλέπω ότι έφυγαν οι περισσότεροι Εισηγητές και αφού αντιπαρέλθω τα άστοχα σχόλια της κυρίας Καζάνη, της Εισηγήτριας του ΠΑΣΟΚ περί θεσμικής εκτροπής. Συνέβη εκ παραδρομής, εν τη ρύμη του προφορικού λόγου, που το διόρθωσα, εκείνη τη στιγμή, στη δευτερολογία μου, ότι αναφερόμουν στην Εισηγήτρια που πρότεινε -εννοείται- τους φορείς. Δεν δέχομαι αυτόν το χαρακτηρισμό, ιδιαίτερα όταν, επί τη αναλήψει των καθηκόντων μου, στο πρώτο νομοσχέδιο που φέρνουμε προς θεσμοθέτηση, μέσα στους 5 μήνες, επιλέξαμε η διαβούλευση να μην γίνει, όπως είθισται συνήθως. Αλλά, δώσαμε τη δυνατότητα σε μια Ανεξάρτητη Αρχή να επιλέξει εκείνη όποιους φορείς ήθελε, προκειμένου να μπορέσουμε να συζητήσουμε, με την κοινωνία, όλες τις πτυχές της Οδηγίας.

Άρα, λοιπόν, όταν εμείς προσπαθούμε με αυτόν τον τρόπο να πάμε σε ένα άλλο επίπεδο τη δημόσια διαβούλευση γενικότερα, θεωρώ ότι είναι όχι προσβλητικός, θεωρώ ότι είναι άστοχος ένας τέτοιου είδους σχολιασμός. Αναφέρθηκα και την προηγούμενη φορά όσον αφορά στην καθυστέρηση. Είμαστε ένα μήνα πέραν της τελικής προθεσμίας, υπάρχουν χώρες όμως, πρέπει να θυμίσω, που μετρούνται στα δάχτυλα του ενός χεριού, που έχουν ενσωματώσει ήδη την Οδηγία, οι περισσότερες όχι, πολλές βέβαια, τελούν υπό αναστολή. Παρόλα αυτά, δεν το χρησιμοποιώ ως δικαιολογία αυτό, εννοείται ότι οφείλαμε και αυτό κάνουμε, ενσωματώνουμε την Οδηγία καθ’ υπέρβαση μάλιστα αν θέλετε των όρων που η ίδια θέτει.

 Γιατί κυρία Φωτίου, και θέλω να απευθυνθώ σε εσάς με όλον το σεβασμό και την εκτίμηση, γιατί πραγματικά είδα από τις συζητήσεις που είχαμε ότι ασχοληθήκατε πραγματικά και γνωρίζετε την Οδηγία. Μπορώ να σας πω, ότι και εγώ συναισθάνομαι την ίδια αγωνία, γιατί ο στόχος είναι να μπορέσουμε, να συμβάλουμε όλοι μαζί στην μεγαλύτερη ώθηση της ισότητας των φύλων, αλλά ξέρετε η απόφαση να ευθυγραμμιστούν τα κατώτατα όρια του νομοσχεδίου για την ισόρροπη εκπροσώπηση των φύλων με τις ακριβείς διατάξεις Οδηγίας, αντί να επιβληθούν οι υψηλότερες ποσοστώσεις, όπως προτείνεται. Δεν σας κρύβω ότι και από το δικό μας το μυαλό όχι, απλά πέρασαν, αλλά τέθηκαν στο τραπέζι της διαβούλευσης, το είπε και η Εκπρόσωπος της Επιτροπής Κεφαλαιαγοράς. Δεν ήταν μια πράξη δισταγμού από την πλευρά μας και θέλω να είμαι πολύ ειλικρινής σε αυτό απέναντί σας ή ενός ημίμετρου, αλλά ήταν μια σκόπιμη άσκηση πολιτικής στρατηγικής, στρατηγικής διακυβέρνησης.

Γιατί, ο θεμελιώδης στόχος αυτής της νομοθεσίας δεν είναι απλώς η συμμόρφωση να έρθουμε να επιβάλλουμε εμείς στην αγορά αυτό που πιστεύουμε ή που μας θέτει το Ευρωπαϊκό Συμβούλιο, αλλά γιατί πιστεύουμε ότι ο μακροπρόθεσμος διαρθρωτικός μετασχηματισμός και ο μετασχηματισμός αυτός, επιτυγχάνεται αποτελεσματικότερα μέσω μιας θεσμικής ενσωμάτωσης και όχι αυτής της απότομης κανονιστικής επιβολής.

 Επιπλέον, θέλω να πω ότι οι υψηλότερες ποσοστώσεις μπορεί καμιά φορά να φαίνονται, έτσι ρητορικά επιτακτικές. Η βιώσιμη μεταρρύθμιση όμως, δεν επιτυγχάνεται μόνο μέσω της νομοθετικής επιβολής όπως είπα, αλλά απαιτείται πολιτισμική αφομοίωση, ιστορική εταιρική αποδοχή και λειτουργική σκοπιμότητα. Είναι ένας νόμος, που θεωρείται εφαρμόσιμος και σταδιακός και είναι πολύ πιο πιθανό να προκαλέσει συμμόρφωση, να διαμορφώσει εταιρικές νόρμες και αυτό θέλουμε να κάνουμε. Να καθιερώσει την ισορροπία των φύλων ως, οργανική αρχή διακυβέρνησης και όχι, ως μια προσωρινή νομική υποχρέωση.

 Εμείς ξέρετε, δεν περιοριστήκαμε μόνο στα όρια της υποχρεοτικότητας της Οδηγίας, προφανώς, ήμασταν ανάμεσα σε δύο επιλογές. Αν θα πάμε στο 40% επί όλων των μελών, των Διοικητικών Συμβουλίων ή αν θα υπερβούμε ή αν θα πάμε στη 2η εκδοχή που είχε να κάνει με το τουλάχιστον, όπως σωστά προσδιορίσατε το 33% όλων των διευθυντικών θέσεων, είτε των εκτελεστικών ή μή εκτελεστικών διευθυντικών στελεχών.

 Εμείς προτιμήσαμε την 2η εκδοχή, το είπα και την προηγούμενη φορά, ότι είναι πολύ σημαντικό για εμάς, να βοηθήσουμε περισσότερες γυναίκες να αποκτήσουν εκτελεστική δυνατότητα απόφασης. Άρα, λοιπόν, προφανώς το 33% είναι το επόμενο βήμα το οποίο θα νομοθετήσουμε και προφανώς, δεν σταματήσαμε μόνο εκεί, δεν σταματήσαμε μόνο σε εισηγμένες επειδή είπατε αφορά τις 37, δεν αφορά μόνο τις 37 μεγάλες εισηγμένες. Διότι, με την στρογγυλοποίηση που περνάμε στον εγγύτερο ακέραιο, θα ανέβουν και οι υπόλοιπες μικρές και μεσαίες εισηγμένες εταιρείες, διότι τουλάχιστον 24 από αυτές, αν θυμάμαι καλά θα αναγκαστούν να προσθέσουν ένα επιπλέον, μέλος γυναίκα στα διοικητικά τους συμβούλια.

Επίσης, πήγαμε ένα βήμα παραπέρα, ακόμα και αν είναι προαιρετικό αυτό. Είδατε ότι στην όλη συζήτηση υπήρχαν φορείς οι οποίοι ελέγαν είστε στη σωστή κατεύθυνση, ναι ανεβάστε κι άλλο το ποσοστό, πάτε στο 40%. Πολύ ευχαρίστως να πάμε και στο 50%, αλλά δεν μπορείς να μη δε λάβεις υπόψιν και την αγορά, είδατε ότι ήρθε ο εκπρόσωπος της ΕΝΕΙΣΕΤ (Ένωση Εισηγμένων Εταιρειών) εδώ και είπε, ότι εμάς το να μας υποχρεώσετε το να βάλουμε ένα εκτελεστικό μέλος από το εκπροσωπούμενο φύλο που κάνετε υπέρβαση της Κοινοτικής Οδηγίας, μας δημιουργεί επιπλοκή, διότι δεν μπορούμε να βρούμε τα εκτελεστικά μέλη.

Εμείς, τι θέλουμε να κάνουμε. Σας μιλώ λίγο για τη φιλοσοφία και τον τρόπο το πώς το σκεφτήκαμε όλο αυτό, σε συνεννόηση πάντοτε εννοείται και ακούγοντας μέσω της επιτροπής κεφαλαιαγοράς του ΣΕΒ, όλων των οργανώσεων, των NED Club και των εκπροσώπων της γυναικείας επιχειρηματικότητας και όχι μόνο. Δηλαδή, θέλουμε να δώσουμε τον χρόνο και τον χώρο όχι πολύ χρόνο και χώρο, αλλά τον χρόνο και τον χώρο για να μπορέσουν να δημιουργήσουν και να εκπαιδεύσουν τα στελέχη, διότι τι νόημα έχει να επιβάλλουμε μια ρύθμιση και σε ένα χρόνο να μην μπορούν να βρουν αυτά τα στελέχη.

 Διότι, αντιλαμβάνεστε και εσείς ότι γυναίκες εκτελεστικά μέλη σε αυτό το επίπεδο ισχυρίζονται οι εταιρείες ότι θα δυσκολευτούν πάρα πολύ να βρουν. Τώρα για να το συνδέσουμε λίγο και με το γεγονός ότι τι θα κάνουμε εμείς ως προς την κατεύθυνση της εκπαίδευσης, νομίζω ότι κάποιος εισηγητής το ανέφερε αυτό.

Στο άρθρο 11, προβλέπεται ρητά τι είδους συνέργειες θα υπάρξουν ανάμεσα στη Γενική Γραμματεία Ισότητας και στην Επιτροπή Κεφαλαιαγοράς και όχι μόνο με διάφορες δράσεις, προκειμένου να προετοιμάσουμε στελέχη, να προετοιμάσουμε γυναίκες για ηγετικές θέσεις, ούτως ώστε παρακολουθώντας όλη αυτή την διαδικασία και μόλις πάρουμε το μήνυμα ότι η αγορά είναι έτοιμη για το επόμενο βήμα να είστε σίγουροι εφόσον εγώ θα βρίσκομαι στη θέση στην οποία βρίσκομε ότι θα πάμε στο επόμενο βήμα και μπορεί ενδεχομένως να είναι και πιο πάνω από το 40%.

 Το 40% να ξέρετε ότι προς το παρόν μόνο η Ισπανία το έχει θεσμοθετήσει. Καλώς, το έκανε το χειροκροτούμαι και εμείς σε αυτό, αλλά προφανώς μιλάμε και για άλλου είδους αγορές. Τώρα, σας μίλησα για την επιλογή του 33% και για ποιο λόγο αποφασίσαμε. Είναι σημαντικό ότι στρογγυλοποιούμαι, καθώς ο 47/06 στρογγυλοποιούσε στον κατώτερο εγγύτερο και τον πάμε στον ανώτερο εγγύτερο. Δεν είναι υποχρεωτική η ρύθμιση, αλλά το κάναμε ακριβώς γιατί θέλουμε να δώσουμε μεγαλύτερη ώθηση σε αυτό το νομοσχέδιο.

Τέθηκε και από τους φορείς ένα θέμα σχετικά με τις κυρώσεις ότι είναι υπερβολικές, ότι είναι μεγάλες και ότι τα φυσικά πρόσωπα σε σχέση με τις εταιρείες δεν έχουν την ίδια περιουσιακή κατάσταση και ίδια οικονομική δυνατότητα. Το ξεκαθαρίζω το είπα και την προηγούμενη φορά, μεταφέρουμε αυτούσια την ρύθμιση, όπως προβλέπεται στην Oδηγία.

 Άλλωστε, είναι κάτι το οποίο ίσχυε ήδη με τον 47/06 δεν τον πειράξαμε, διότι έτσι προβλέπεται και αυτό θα συνεχίσει να γίνεται. Απλά, έχετε υπόψιν ότι αυτού του είδους τις κυρώσεις δεν τις επιβάλλει το Υπουργείο ή η Γενική Γραμματεία Ισότητας, αλλά είναι αρμοδιότητα καθαρά της Επιτροπής Κεφαλαιαγοράς, η οποία έχει όλον τον ελεγκτικό μηχανισμό ώστε να ελέγξει ποιες εταιρείες δεν συμμορφώνονται και να τους δώσει τον χρόνο, να τους κάνει συστάσεις και παρατηρήσεις, να δει τα σχέδιά τους εάν προχωράνε στην όλη διαδικασία στρατηγικής εν πάση περιπτώσει και στην στρατηγική εξισορρόπησης των φύλων κτλ. και αναλόγως μετά να έρθει να επιβάλει κυρώσεις.

 Θέλω απλά να σας να σας μεταφέρω και να το σημειώσω αυτό διότι και αυτό έχει την σημασία του. Στα χρόνια που ισχύει ως τώρα πόσα πρόστιμα, πόσες κυρώσεις λέτε να επιβλήθηκαν για να φτάσουμε στο 25% από το 13% που ήμασταν, καθώς μια κύρωση στοιχίζει 20.000 ευρώ. Λοιπόν, μην δαινοπομοιούμαι πολλές φορές διάφορες ρυθμίσεις. Εμείς, θέλουμε «συν Αθηνά και χείρα κίνει» δηλαδή να δώσουμε τον στόχο, αλλά και η εταιρεία να νιώθει ότι δεν είναι απλά στην διακριτική της ευχέρεια, αλλά ότι θα πρέπει να υποχρεωθεί και τέλος πάντων ότι θα υπάρχει κάποια κύρωση αν δεν συμμορφωθεί.

 Λοιπόν, για τις ΔΕΚΟ. Είμαι από τους ανθρώπους που πιστεύουν ότι ο δημόσιος τομέας σε όλα τα επίπεδα πρέπει να δίνει το παράδειγμα, πρέπει να αποτελεί πρότυπο και προς αυτή την κατεύθυνση έτσι και αλλιώς οι μεγάλες εισηγμένες ΔΕΚΟ είναι ανάμεσα στα όρια της εφαρμογής της Οδηγίας. Το πάμε ένα βήμα παραπέρα και βάζουμε και τις μη εισηγμένες μεγάλες ΔΕΚΟ υπό τον όρο όμως της προερετηκότητας.

 Διότι, αντιλαμβάνεστε στη συνέχεια του επιχειρήματος που έθεσα πριν λίγο θα πρέπει να προετοιμάσουμε τις εταιρείες αφού τους δίνουμε το μήνυμα, δηλαδή ότι εμείς θα ξαναρθούμε να νομοθετήσουμε και αυτή είναι η στόχευση. Λοιπόν, φροντίστε να εκπαιδεύσετε την επόμενη γενιά του Υπο εκπροσωπούμενου φύλλου, διότι έρχεται αυτό που είναι να έρθει.

Δεν είναι στην υποχρεωτικότητα και στα όρια της Οδηγίας να πάμε στις μεγάλες μη εισηγμένες. Πιάσαμε, όμως, τις Δημόσιες Επιχειρήσεις και τους Οργανισμούς (Δ.Ε.Κ.Ο.) και τις μεγάλες μη εισηγμένες όπου λένε ότι μπορούν, δύνανται, προαιρετικά, εάν το προβλέψουν στο καταστατικό τους να συμμορφωθούν με αυτές τις Οδηγίες. Και πώς ερχόμαστε εμείς να τις επιβραβεύουμε και να τις δώσουμε ένα κίνητρο, όχι μόνο σε αυτές, αλλά όλες τις εταιρείες; Με το Σήμα Ισότητας.

Οφείλω να πω ότι το Σήμα Ισότητας, δεν είναι κάτι το οποίο θα το διαχειριστεί η Γενική Γραμματεία, και θα πει «Α! Σε ποιες εταιρείες θα το δώσω κατά βούληση;» Συγκροτείται ήδη, είμαστε στη διαδικασία, που ολοκληρώνεται από άποψη Κοινής Υπουργικής Απόφασης (Κ.Υ.Α.) κ.λπ.. Το συγκεκριμένο έργο, προφανώς, λειτούργησε πιλοτικά και πάμε σε καθολική εφαρμογή. Εκεί θα υπάρχει επιτροπή αξιολόγησης, που θα αποτελείται από ανεξάρτητα μέλη μεταξύ των οποίων ο Συνήγορος του Πολίτη, από την Επιθεώρηση Εργασίας κ.λπ., όπου εκείνη, λαμβάνοντας υπ’ όψιν τα στοιχεία, που θα δίνει η Επιτροπή Κεφαλαιαγοράς, θα αποφασίζει ποιες εταιρείες θα μπορούν να λάβουν το Σήμα Ισότητας. Είναι μια εθνική ρύθμιση, δεν είναι υποχρέωση της Οδηγίας. Άρα, όπου μπορούσαμε πραγματικά να υπερβούμε τα όρια της Οδηγίας, χωρίς να δημιουργήσουμε κλυδωνισμούς στην αγορά, αλλά, ταυτοχρόνως, να μπορέσουμε να προωθήσουμε στο μέτρο του δυνατού το συγκεκριμένο νομοσχέδιο το κάναμε.

Νομίζω ότι ειπώθηκε από κάποιους εισηγητές, από φορείς, αλλά και τον Σύνδεσμο Επιχειρήσεων και Βιομηχανιών (Σ.Ε.Β.), οι οποίοι, έχουν έναν προβληματισμό σχετικά με το χρονικό διάστημα των 5 μηνών, ότι είναι ένα μεγάλο χρονικό διάστημα και δεν θα προλάβουν οι εταιρείες να ενημερωθούν, να συμμορφωθούν. Ήταν κάτι το οποίο το πρότεινε η ίδια η Επιτροπή Κεφαλαιαγοράς. Όταν έρχεται η Επιτροπή Κεφαλαιαγοράς και σου λέω ότι εγώ χρειάζομαι 5 μήνες, για να μπορέσω να ενημερώσω κ.λπ. για την εφαρμογή της Οδηγίας. Από εκεί και πέρα, εμείς δεν είχαμε λόγο να μην δεχτούμε αυτή την πρόταση.

Περί δημοσίων διαγωνισμών. Ακούστηκε από κάποιον φορέα ότι αυτός ο όρος θα δημιουργήσει επιπλοκή σε εταιρείες που θα θέλουν να λαμβάνουν μέρος σε δημόσιους διαγωνισμούς. Εδώ πρέπει να επισημάνω ότι με την προτεινόμενη διάταξη δεν τίθεται λόγος αποκλεισμού υποψηφίου αναδόχου από τη συμμετοχή σε δημόσιες συμβάσεις εξαιτίας της μη τήρησης των υποχρεώσεων της παραγράφου 3 του νέου άρθρου 3α, καθώς εισάγεται η δυνατότητα και όχι υποχρέωση της αναθέτουσας αρχής να συμπεριλάβει ως όρο. Η αναθέτουσα είναι αυτή, η οποία θα αποφασίσει, αν στους όρους του δημοσίου διαγωνισμού θα βάλει και αυτόν τον συγκεκριμένο όρο. Άρα, λοιπόν, θεωρούμε ότι εδώ δεν υπάρχει, κατά την προσωπική μας άποψη, λόγος καμίας ανησυχίας.

Μίλησα, λοιπόν, για τις Δ.Ε.Κ.Ο., ότι τις καταλαμβάνει και αυτές, τις μεγάλες. Κάτι ακούστηκε για το άρθρο 14, σχετικά με περιστατικά βίας. Δεν θυμάμαι, ακριβώς, ποιος φορέας το ανέφερε, ότι δεν υπάρχει λόγος να αναφέρεται αυτό στην Οδηγία. Εμείς θεωρήσαμε σκόπιμο να το προβλέψουμε για λόγους ασφαλείας δικαίου, καταρχήν και προφανώς, είναι μια γενικότερη ρύθμιση του δικαιϊκού μας συστήματος. Θεωρούμε, όμως, ότι έπρεπε να αποσαφηνιστεί πλήρως ότι οι σχετικές διατάξεις που αφορούν περιστατικά βίας και παρενόχλησης, εφαρμόζονται και στις περιπτώσεις όπου έχουμε μια σύμβαση παροχής υπηρεσιών ή εντολής, που είναι και οι συνήθεις έννομες σχέσεις, που απαντώνται στα μέλη των Διοικητικών Συμβουλίων εταιρειών. Νομίζω ότι τα πιο σημαντικά τα έχω απαντήσει.

Όσον αφορά στο θέμα των προσωπικών δεδομένων. Αναφορικά με τη διαδικασία επιλογής του υποψηφίου, που προβλέπεται στο άρθρο 6 του νομοσχεδίου, επισημαίνεται ότι στη διαδικασία αυτή εφαρμόζονται θα εφαρμόζονται οι ισχύουσες διατάξεις για την προστασία προσωπικών δεδομένων και συγκεκριμένα, ο Γενικός Κανονισμός «GDPR». Αυτά όσον αφορά στην Οδηγία, την οποία επεξεργάστηκε το Υφυπουργείο Κοινωνικής Συνοχής και Οικογένειας.

Όσον αφορά τώρα στο Μέρος Τέταρτο, το οποίο, επεξεργάζεται η αρμόδια Υπουργός, η κυρία Ζαχαράκη, θα προσπαθήσω να σας δώσω κάποιες απαντήσεις, τις υπόλοιπες, τις πιο λεπτομερείς, θα σας τις καταθέσει εκείνη στην 4η συνεδρίαση - β΄ ανάγνωση, την Τρίτη.

 Επειδή, κυρία Φωτίου αναφερθήκατε για τη φτώχεια γενικότερα και ότι όλοι οι δείκτες είναι τραγικά πεσμένοι σε σχέση με πριν από κάποια χρόνια κλπ.. Θα ήθελα να τους έχω. Αυτό που εγώ μπορώ να σας καταγράψω αυτή τη στιγμή είναι ότι το 2019 εμείς παραλάβαμε τον δείκτη φτώχειας στο 29%. Η χώρα μας βελτιώνεται σε αυτόν τον τομέα. Αργά; Ναι, αλλά βελτιώνεται. Που βρισκόταν το 2023; Ήμασταν στο 26,1%. Πέσαμε τρεις μονάδες. Δεν είναι λίγο. Εννοώντας ότι έχουμε να αντιμετωπίσουμε και πρωτοφανείς κρίσεις. λοιπόν. Και επίσης, για πρώτη φορά μετά από πολλά χρόνια το 2023 η Ελλάδα δεν είναι τρίτη από το τέλος αλλά τέταρτη.

Βελτιωθήκαμε μια θέση και αφήσαμε πίσω και τους φίλους μας τους Ισπανούς τους οποίους συνήθως η κεντροαριστερά τους επικαλείται ως παράδειγμα. Από εκεί και πέρα εννοείται ότι προφανώς και εμείς επιδιώκουμε το καλύτερο δυνατό και αγωνιζόμαστε γι’ αυτό. Προφανώς και θέλουμε να πέσουμε ακόμη πιο χαμηλά. Αυτή είναι η στόχευσή μας. Αλλά αυτό δεν πρέπει να μηδενίζει την πρόοδο και την προσπάθεια που κάνει αυτή η κυβέρνηση. Ουσιαστικά θεωρούμε ότι αυτός είναι και όρος της σύγκλισης που εμείς θέλουμε να επιτύχουμε. Το 2019 η Ελλάδα ήταν στο 29% όσον αφορά στον ευρωπαϊκό μέσο όρο, τότε ήταν στο 21,1%., δηλαδή είχαμε 8 μονάδες, ενώ το 2023 η Ελλάδα ήταν στο 26,1%, δηλαδή είχαμε διαφορά 4,8 μονάδες. Πέσαμε σχεδόν στο μισό. Θεωρούμε ότι υπάρχει πρόοδος. Δεν λέμε ότι έχουμε επιτύχει τον στόχο.

Προφανώς και εμείς θέλουμε να προσεγγίσουμε τον ευρωπαϊκό μέσο όρο και η οδηγία την οποία ερχόμαστε να ενσωματώσουμε σήμερα έστω και με καθυστέρηση ενός μήνα, αυτόν το στόχο έχει· να συγκλίνουμε στον μέσο ευρωπαϊκό όρο. Όταν πιάσουμε αυτόν τον στόχο, ο επόμενος στόχος θα υπερκεράσει διότι και εμείς θέλουμε να αποτελούμε πρότυπο για την Ευρωπαϊκή Ένωση και να είμαστε από εκείνους που εξάγουν καλές πρακτικές.

Όσον αφορά στον Προσωπικό Βοηθό θα σας τα πω λίγο ταχύτερα. Επειδή ακούστηκαν πάρα πολλά για αυτό το πρόγραμμα, εγώ αυτό που εισπράττω ως πολιτικό πρόσωπο και ως πολίτης αυτής της χώρας, είναι ότι δεν είναι ένα αποτυχημένο πρόγραμμα γενικότερα, διότι είναι ένα πρόγραμμα το οποίο το περιμένει η κοινωνία, το ζητάει. Το θέλει ενισχυμένο; Ναι, το θέλει ενισχυμένο περισσότερο. Θέλει να συμπεριλάβει περισσότερους ωφελούμενους; Προφανώς. Ως Υπουργείο Κοινωνικής Συνοχής και Οικογένειας θεωρούμε πως αποτυχημένο δεν είναι. Το παρατείνουμε μέχρι το τέλος του Ταμείου Ανάκαμψης προκειμένου να αξιοποιηθούν όλοι οι υφιστάμενοι πόροι που έχουν προϋπολογιστεί προς όφελος προφανώς των ατόμων με αναπηρία.

Η αξιολόγηση έχει ξεκινήσει. Προφανώς, πριν περάσουμε στην καθολική του εφαρμογή πρέπει να αξιολογήσουμε το πιλοτικό. Δεν μπορείς να πας διαφορετικά. Πρέπει να δεις τι πήγε στραβά. Προφανώς, κάποια πράγματα πήγαν στραβά ή υπάρχουν στρεβλώσεις. Πρέπει να τα δούμε, να τα αξιολογήσουμε και να τα διορθώσουμε. Αυτό θα ξεκινήσει από το 2026. Νομίζω κάποιος είπε ότι το πάμε πολύ αργά, το 2027. Η πρόβλεψη είναι στην καθολική εφαρμογή να περάσουμε το 2026. Οι 1.300 ωφελούμενοι που επίσης ακούστηκε δεν είναι το τελικό νούμερο. Αυξάνονται διαρκώς με στόχο να φτάσουμε στην πρώτη φάση στους 1800.

Παλιότερα έχουμε ακούσει διάφορες κριτικές πάνω σε αυτό το θέμα ότι δεν θα φτάναμε ποτέ ούτε καν στους 1300. Τους φτάσαμε. Δεν είναι εύκολο. Δεν είναι εύκολο, όχι επειδή το Υπουργείο δεν οργανώνει καλά και δεν σχεδιάζει καλά ένα πρόγραμμα, αλλά γιατί είναι πολύ δύσκολο να βρεις προσωπικούς βοηθούς. Είναι πάρα πολύ δύσκολο να βρεις προσωπικούς βοηθούς. Είναι κάτι το οποίο επεξεργαζόμαστε. Θα σας τα πει και η Υπουργός με μεγαλύτερη λεπτομέρεια στη β’ ανάγνωση. Δεν είναι ένα πρόγραμμα το οποίο εφαρμόζει μόνο η χώρα, εφαρμόζεται και σε άλλες ευρωπαϊκές χώρες. Γι’ αυτό το συγκεκριμένο πρόγραμμα υπάρχουν προβλήματα και σε πολλές άλλες ευρωπαϊκές χώρες.

Η δεξαμενή, λοιπόν, των Προσωπικών Βοηθών είναι ένα τεράστιο ζήτημα το οποίο εξετάζουμε. Εξετάζουμε εναλλακτικά σενάρια και πώς θα καταχωρούνται αυτοί. Υπάρχει καμπάνια ενημέρωσης. Όντως ισχύει ότι κάποιοι δεν μπορούν να αντιληφθούν και από τους ανάπηρους ποια είναι η διαφορά ανάμεσα στον φροντιστή και στον προσωπικό βοηθό. Αυτή τη στιγμή υπάρχει σε εξέλιξη μία καμπάνια ακριβώς για να προσδιορίσουμε ποιος είναι ο ρόλος του προσωπικού βοηθού.

Σε ότι αφορά τώρα στα ηλικιακά κριτήρια που επίσης ακούστηκε και αυτό. Γιατί να ξεκινάει από τα 16 έτη και πάνω και να μην πιάνουμε και τις μικρότερες ηλικίες. Αυτό περιορίστηκε σε πρώτη φάση. Έπρεπε να πιάσουμε ένα φάσμα. Πιάσαμε από το 16ο μέχρι το 65ο. Θα ολοκληρωθεί το πιλοτικό. Θα δούμε τις δυνατότητες κλπ.. Θεωρώ ότι όλα είναι στο τραπέζι. Η Υπουργός θα σας πει πολλά περισσότερα.

Για την προπληρωμένη κάρτα. Τα αναπηρικά επιδόματα δεν περιλαμβάνονται στην προπληρωμένη κάρτα, δεν έγινε επιλογή τραπεζών αλλά όλες ήταν ελεύθερες να επιλέξουν ποιες θα συμμετάσχουν σε αυτό το έργο. Οι υφιστάμενες προπληρωμένες κάρτες για τους δικαιούχους του Ελάχιστου Εγγυημένου Εισοδήματος θα αξιοποιηθούν για το έργο, στο πληροφοριακό σύστημα θα υπάρχει εφαρμογή για τη βοήθεια του χρήστη, γιατί καταλαβαίνουμε ότι προφανώς υπάρχει μια δυσλειτουργική ιδιαίτερα στις μεγάλες ηλικίες.

Η διαδικασία αίτησης έκδοσης προπληρωμένης κάρτας θα γίνεται αυτοματοποιημένα μέσω διαλειτουργικότητας του πληροφοριακού συστήματος με τις βάσεις δεδομένων του ΟΠΕΚΑ, ΔΥΠΑ και τραπεζών. Αυτό σημαίνει ότι θα ανιχνεύεται ότι ένας πολίτης είναι δικαιούχος ενός επιδόματος και αυτόματα θα υποβάλλεται η αίτηση για την κάρτα στον πάροχο στον οποίο ο δικαιούχος θα διαθέτει λογαριασμό. Εμπλοκή του πολίτη θα χρειάζεται μόνο σε ειδικές περιπτώσεις οπότε και θα αποστέλλεται μήνυμα με οδηγίες. Αυτό εντάσσεται, αν θέλετε, και στο πλαίσιο ενός γενικότερου εξορθολογισμού της διαδικασίας απόδοσης των επιδομάτων που προωθεί το Υπουργείο Κοινωνικής Συνοχής και Οικογένειας και που θεωρούμε ότι είναι προς τη σωστή κατεύθυνση.

Υπάρχει η οικονομική ελευθερία, μπορούν να χρησιμοποιούν όπου εκείνοι θέλουν και άρα, το επιχείρημα που ακούστηκε ότι αυτό είναι ένα μέτρο το οποίο είναι κατά της δημοκρατίας δεν έχει λογική. Εκεί που δεν θα μπορούν να τις χρησιμοποιούν αφορά στην αγορά όπλων και στα τυχερά παίγνια. Δεν νομίζω ότι κάποιος θα έχει αντίρρηση γι’ αυτό. Όταν έχεις έναν ευάλωτο άνθρωπο από τον προστατεύεις επί της ουσίας να μπορεί να χρησιμοποιήσει με αυτόν τον τρόπο την κάρτα του.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** *(Ομιλεί εκτός μικροφώνου)* Το 50% των χρημάτων του δεν μπορεί να τα «σηκώσει». Αυτό συζητάμε. Μπορεί να «σηκώσει» ο άνθρωπος όλα τα λεφτά; Όχι! Μόνο το 50%.

**ΑΙΚΑΤΕΡΙΝΗ ΠΑΠΑΚΩΣΤΑ-ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Ναι, κι εμείς λέμε ότι προσπαθούμε…

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Με συγχωρείτε, με συγχωρείτε. Δεν είναι ούτε στιγμή η ώρα να κάνουμε διάλογο. Ολοκληρώστε, κυρία Υπουργέ.

**ΑΙΚΑΤΕΡΙΝΗ ΠΑΠΑΚΩΣΤΑ-ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Ευχαριστώ.

Η εφαρμογή του μέτρου ενισχύει και εμείς θέλουμε ενίσχυση της διαφάνειας των συναλλαγών και η επιστροφή των χρημάτων που δαπανώνται να μπορούν να φαίνονται, να έχουν αποτύπωμα στην πραγματική οικονομία. Τώρα προς αυτή την κατεύθυνση κινείται και η θέσπιση μηχανισμού κινήτρων χρήσης προπληρωμένης κάρτας με έπαθλο 8,5 εκατομμύρια ευρώ σε 8500 δικαιούχους.

 Τώρα όσον αφορά στους μετανάστες. Η αντιμετώπισή τους είναι η ίδια με εκείνη όλων των λοιπών δικαιούχων επιδομάτων, επομένως δεν υφίσταται καμία στοχοποίηση. Πιο συγκεκριμένα, θα έχουν και εκείνοι τη δυνατότητα να προβούν σε ανάληψη έως του μισού του συνολικού ποσού που καταβάλλεται στην προπληρωμένη κάρτα, ενώ το υπόλοιπο κάθε φορά που θα δαπανάται αποκλειστικά μέσω της χρήσης αυτής για αγορά αγαθών και υπηρεσιών.

Πρέπει να αναφέρω, όμως, ότι σε άλλες χώρες χρησιμοποιούν προπληρωμένες κάρτες διευκολύνονται οι δικαιούχοι, διότι ανεξαρτήτως τυχόν αλλαγών που θα έχουν στη λήψη επιδομάτων θα συγκεντρώνονται όλα σε μία κάρτα και περιορίζεται η χρήση των μετρητών.

Τώρα, νομίζω ο φορέας ΠΟΣΓΚΑμεΑ για τη διατύπωση περί ανικανότητας για κάθε βιοπορισμό εργασίας, αφορά στην διαδικασία πιστοποίησης από τα ΚΕΠΑ που καθορίζεται από το Υπουργείο Εργασίας, συνεπώς, δεν είναι δική μας αρμοδιότητα.

 Οι εργαζόμενοι του ΟΠΕΚΑ εξέφρασαν ένα παράπονο ότι δεν τους έχει συναντήσει Υπουργός. Η Υπουργός τους έχει συναντήσει και εκείνη στην αρχή αλλά και ο Γενικός Γραμματέας στα γραφεία τους.

Ο Οργανισμός, ένας πολύ σημαντικός Οργανισμός, απαριθμεί σήμερα στο σύνολο 389 θέσεων που προβλέπεται έχει καλυμμένες 331 θέσεις μονίμων και συμβασιούχους και γίνονται αυτή την περίοδο πρόσληψης άλλων 59 ατόμων. Ουσιαστικά, δηλαδή, είναι διαγωνισμοί του ‘22. Ουσιαστικά, δηλαδή, φτάνουμε στην πλήρωση σχεδόν όλων των θέσεων. Προβλέπονται επιπλέον θέσεις και για το ‘23 και για το ‘24 και να θυμίσουμε ότι το 2019 στον ΟΠΕΚΑ υπήρχαν μόνο 302 υπάλληλοι μόνιμοι και συμβασιούχοι.
Άρα, ο Οργανισμός δεν μπορούμε να πούμε ότι δεν έχει ενισχυθεί τα τελευταία χρόνια, κ. Φωτίου, και με εργαλεία ψηφιακά. Εμείς κάνουμε μια σύγκριση του πριν και το μετά, εγώ δεν κοιτάω το ‘18 κοιτάω το ’19. Εμείς, θέλουμε να δείξουμε την πρόοδο, ότι υπάρχει μια πρόοδος.

 Προφανώς όλοι γνωρίζουμε ότι υπάρχει μια υποστελέχωση παντού, αλλά ειδικά στον ΟΠΕΚΑ τα στοιχεία είναι πολύ καλύτερα από πολλούς άλλους φορείς του δημοσίου με τους συμβασιούχους να έχει φτάσει σχεδόν στο σύνολο των θέσεων που προβλέπει ο Οργανισμός. Θα υπάρξει νέα επικαιροποιημένη ιστοσελίδα ΟΠΕΚΑ με όλες τις πληροφορίες για τις παροχές, τις προϋποθέσεις χορήγησης και τις ηλεκτρονικές πλατφόρμες για τις αιτήσεις παροχές που σχεδόν είναι όλες ηλεκτρονικές. Αυτό θεωρούμε ότι είναι πραγματικά προς τη σωστή στόχευση και είναι κάτι το οποίο πολλά υπουργεία πια αρχίζουν και δρομολογούν, γιατί θέλουν ακριβώς ο πολίτης να έχει την πρόσβαση στην πληροφορία και να ξέρει ακριβώς τι πρέπει να κάνει. Πάντως να σημειώσουμε ότι κανένα πρόβλημα στις πληρωμές στο τέλος κάθε μήνα δεν έχει παρατηρηθεί παρότι ωφελούνται δύο εκατομμύρια πολίτες κάθε μήνα.

Για το Πρόγραμμα «ΑΘΗΝΑ». Το Πρόγραμμα «ΑΘΗΝΑ» είναι προϊόν μιας εκτενούς και πολύμηνης διαβούλευσης με την πανεπιστημιακή κοινότητα. Το ίδιο το Πρόγραμμα θα εφαρμοστεί από τα πανεπιστημιακά τμήματα αγωγής και φροντίδας στην πρώιμη παιδική ηλικία. Για τον λόγο αυτό και για την υλοποίηση του Προγράμματος, το Υπουργείο Κοινωνικής Συνοχής και Οικογένειας έχει υπογράψει ήδη δύο προγραμματικές συμβάσεις με το ΠΑΔΑ και το ΔΥΠΑΕ. Για την υλοποίηση του Προγράμματος τα δύο Πανεπιστήμια θα συνεργαστούν με πάνω από 60 στελέχη τόσο των τμημάτων αγωγής και φροντίδας στην πρώιμη παιδική ηλικία της χώρας, καθώς και πολλών άλλων πανεπιστημίων της χώρας. Επίσης, στην ομάδα έργου των Ελλήνων Ακαδημαϊκών θα πλαισιώνουν περίπου 20 καταξιωμένοι επιστήμονες του εξωτερικού.

Άρα, λοιπόν, βλέπετε ότι γίνεται μια πολύ προσεκτική προσπάθεια. Φυσικά σε συνεργασία με την πανεπιστημιακή κοινότητα, διότι αντιλαμβανόμαστε το μέγεθος της ευθύνης. Έχουμε να κάνουμε με πρώιμες ηλικίες. Συνεπώς, εκεί θα πρέπει να είμαστε πολύ προσεκτικοί και πολύ σίγουροι στα εργαλεία τα οποία θα χρησιμοποιηθούν αλλά και στην εκπαίδευση στην οποία θα υπάρξει.

Σε ό, τι αφορά τα voucher και την ανάληψη θέσεων σε βρεφονηπιακούς, έχουμε αυξήσει τον προϋπολογισμό κατακόρυφα σε σχέση με το 2017 και το 2018. Από τα 205 εκατομμύρια, έχουμε φτάσει στα 379. Είμαστε σχεδόν στο διπλάσιο τα τελευταία πέντε χρόνια. Δίνουμε 173.363 voucher όταν το 2019 ήταν 155.000.

Άρα, λοιπόν, το να προσπαθούμε κάποιες φορές να μηδενίσουμε τα πάντα, δε νομίζω ότι βοηθάει γενικότερα. Προφανώς είμαστε εδώ για να ακούσουμε. Να γνωρίζετε ότι και ο Υπουργός θέλουμε πραγματικά αυτό το οποίο η ονομασία του Υπουργείου μας σηματοδοτεί το «κοινωνικής συνοχής» να είναι ουσία, όχι τύποις. Λοιπόν, γίνεται μια τεράστια προσπάθεια σε ένα υπουργείο το ξαναλέω νεοσύστατο, με πάρα πολλά προβλήματα, που όμως έχει βρει το ρυθμό του και δίνει λύσεις σε καθημερινή βάση.

Αξιοποιούμε 70 εκατομμύρια από το Ταμείο Ανάκαμψης για τη δημιουργία επιπλέον 20.000 θέσεων σε υφιστάμενους νέους βρεφονηπιακούς σταθμούς, ώστε να καταφέρουμε να εξασφαλιστούν ακόμα περισσότερα παιδιά. Το πρόγραμμα απευθύνεται σε δήμους, σε δημόσιες και ιδιωτικές επιχειρήσεις και νομικά πρόσωπα δημοσίου δικαίου και το ύψος της επιδότησης ανέρχεται στο 50% του συνολικού κόστους με μέγιστο ποσό 300.000 ευρώ ανά σχέδιο. Η σχετική πρόσκληση χρηματοδότησης θα είναι ανοιχτή μέχρι τις 31/1/15. Αυτά από εμένα σήμερα. Σας ευχαριστώ όλους. Τα υπόλοιπα θα τα μελετήσουμε με προσοχή και θα τα δούμε στη β΄ ανάγνωση.

**ΑΣΗΜΙΝΑ ΣΟΝΔΡΑ (Προεδρεύουσα της Επιτροπής)**: Ευχαριστούμε, κυρία Υφυπουργέ. Βλέπω ότι έχει συνδεθεί ο κ. Δημητριάδης και μας ακούει. Επιμένετε να κάνετε την Εισήγησή σας τώρα ή θέλετε συγκεντρωτικά να μιλήσετε την Τρίτη; Ήδη μίλησε η κυρία Υφυπουργός.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Είχα ένα πρόβλημα με τη σύνδεση. Για να μην το παραβιάσω, θα μιλήσω καλύτερα την Τρίτη.

**ΑΣΗΜΙΝΑ ΣΟΝΔΡΑ (Προεδρεύουσα της Επιτροπής)**: Σας ευχαριστούμε.

Η συνέχιση της επεξεργασίας και εξέτασης του σχέδιου νόμου του Υπουργείου Κοινωνικής Συνοχής και Οικογένειας που συζητάμε και 4η συνεδρίαση, η β΄ ανάγνωση θα πραγματοποιηθεί την Τρίτη στις 11 Φεβρουαρίου 2025, ώρα 10:00΄ στην αίθουσα Γερουσίας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

Τέλος και περί ώρα 15.40΄ λύθηκε η συνεδρίαση.

 **Η ΠΡΟΕΔΡΟΥΣΑ ΤΗΣ ΕΠΙΤΡΟΠΗΣ**

 **ΑΣΗΜΙΝΑ ΣΚΟΝΔΡΑ**